
Οι Γιορτές Παλιάς Πόλης φέτος συμπληρώνουν τριάντα πέντε χρόνια ζωής.

Υγειονομική κάλυψη
Το Σώμα Εθελοντών Σαμαρειτών, Διασωστών και Ναυαγοσωστών Ξάνθης του Ελληνικού Ερυθρού Σταυρού και η Ομάδα Διάσωσης και Διαχείρισης Ανθρωπιστικών Κρίσεων, αναλαμβάνουν την υγειονομική κάλυψη των Γιορτών Παλιάς Πόλης 2026. 

Οι Γιορτές Παλιάς Πόλης αναδεικνύουν την ιστορική και πολιτιστική μας κληρονομιά, θυμίζοντάς μας την ευθύνη που έχουμε για την προστασία της. Για λίγες μέρες, η πόλη μας ταξιδεύει στο χθες και ζει στο σήμερα, γεμίζοντας τα παραδοσιακά σοκάκια με μουσική, μνήμες και ζωντάνια.


Αγαπητοί συμπολίτες, αγαπητές συμπολίτισσες, φίλες, φίλοι και επισκέπτες της Ξάνθης,
Σας καλωσορίζω στην καρδιά της πόλης μας και σας ευχαριστώ που βρίσκεστε εδώ, για να γιορτάσουμε όλοι μαζί μία από τις πιο ζωντανές και αγαπημένες στιγμές του χρόνου: τις Γιορτές Παλιάς Πόλης.
Φέτος, οι Γιορτές Παλιάς Πόλης συμπληρώνουν τριάντα πέντε χρόνια ζωής. Τριάντα πέντε χρόνια από το 1991, όταν η Ξάνθη άνοιξε την αγκαλιά της παλιάς της γειτονιάς στον κόσμο. Από τότε μέχρι σήμερα, ο θεσμός αυτός απέκτησε τη δική του ξεχωριστή διαδρομή. Μεγάλωσε, ρίζωσε και έγινε αναπόσπαστο κομμάτι της ταυτότητας της πόλης μας.
Εδώ, στη γενέτειρα του Μάνου Χατζιδάκι, ο πολιτισμός είναι μέρος της καθημερινότητάς μας. Είναι κομμάτι της ιστορίας μας, της μνήμης μας και του τρόπου με τον οποίο η Ξάνθη συναντά τους ανθρώπους της και τους επισκέπτες της. Η Παλιά Πόλη, με τα καλντερίμια, τα αρχοντικά και τις γειτονιές της, μας θυμίζει από πού ερχόμαστε και γιατί αξίζει να προστατεύουμε όσα κάνουν τον τόπο μας ξεχωριστό.
Αυτές τις μέρες, η Ξάνθη ανοίγει τις πόρτες της. Οι πλατείες γεμίζουν μουσική, τα στενά γεμίζουν χρώματα, οι αυλές γεμίζουν κόσμο και η Παλιά Πόλη γίνεται και πάλι σημείο συνάντησης και δημιουργίας.
Τίποτα από όλα αυτά δεν θα είχε την ίδια αξία χωρίς τους ανθρώπους που το στηρίζουν. Τους πολιτιστικούς συλλόγους, που κρατούν ζωντανές τις παραδόσεις μας. Τους καλλιτέχνες, που δίνουν τον δικό τους τόνο στη γιορτή. Τους εθελοντές, που προσφέρουν χρόνο και μεράκι. Τους κατοίκους της Παλιάς Πόλης, που κάθε χρόνο γίνονται μέρος αυτής της μεγάλης προσπάθειας.
Φίλες και φίλοι,
Σας προσκαλώ να απολαύσετε την Παλιά Πόλη αυτές τις μέρες. Να περπατήσετε στα σοκάκια της, να ακούσετε τις μουσικές της, να συναντηθείτε με φίλους, να γνωρίσετε την Ξάνθη μέσα από τους ανθρώπους, τις γεύσεις, τις εικόνες και τις στιγμές της.
Οι Γιορτές Παλιάς Πόλης είναι ένας θεσμός που ανήκει σε όλους μας. Είναι η Ξάνθη όπως τη θέλουμε: ανοιχτή, φιλόξενη, ζωντανή και περήφανη για την ιστορία της.
Εύχομαι οι φετινές Γιορτές να χαρίσουν σε όλους όμορφες στιγμές.
Καλές Γιορτές Παλιάς Πόλης! 


Με εκτίμηση, 
Ευστράτιος Α. Κοντός
Δήμαρχος Ξάνθης






Κυρίες και κύριοι,
αγαπητές φίλες και αγαπητοί φίλοι,

Με ιδιαίτερη χαρά σας καλωσορίζω στη φετινή διοργάνωση των Γιορτών Παλιάς Πόλης, σε έναν θεσμό που εδώ και τριάντα πέντε χρόνια μεγαλώνει μαζί με την Ξάνθη και έχει γίνει σημαντικό κομμάτι της ιστορίας της.
Είναι η αγάπη για τον τόπο μας που μετατρέπει αυτή την εκδήλωση σε μια μοναδική εμπειρία. Ο πολιτισμός, για την πόλη μας, είναι τρόπος ζωής, είναι η καθημερινή μας στάση που γεννά έναν κοινό τόπο συνύπαρξης. Είναι ο τρόπος να δίνουμε ζωή σε όσα αγαπάμε.
Αυτές τις ημέρες, η Ξάνθη αλλάζει ρυθμό, δίνοντας χώρο σε μια γιορτή που ανήκει σε όλους. Αυτός είναι και ο λόγος που οι Γιορτές Παλιάς Πόλης αντέχουν στον χρόνο: επειδή βασίζονται σε κάτι ειλικρινές, στη σχέση της Ξάνθης με τους ανθρώπους της.
Θέλω να ευχαριστήσω θερμά όλους όσοι εργάστηκαν για τη φετινή διοργάνωση, τους πολιτιστικούς συλλόγους, τους καλλιτέχνες, τους εθελοντές και τις υπηρεσίες του Δήμου, γιατί πίσω από κάθε στιγμή που θα ζήσουμε υπάρχει μεγάλη προσπάθεια, μεθοδική συνεργασία και πραγματική αγάπη για την Ξάνθη.
Σας προσκαλώ να ζήσετε με τη διάθεση που αξίζει σε μια τέτοια γιορτή αυτές τις ημέρες, να αφεθείτε στον ρυθμό μιας γιορτής με το δικό της χαρακτήρα. Μιας ζωντανής εμπειρίας που μας θυμίζει όσα μπορούμε να δημιουργήσουμε μαζί.
Καλές Γιορτές Παλιάς Πόλης σε όλες και όλους!

Ο Αντιδήμαρχος Πολιτισμού Δήμου Ξάνθης
Μιχάλης Τσέπελης					



Με αφορμή την έναρξη των Γιορτών Παλιάς Πόλης, θα ήθελα να απευθύνω ένα θερμό καλωσόρισμα σε όλους τους κατοίκους και επισκέπτες της Ξάνθης. Πρόκειται για έναν θεσμό που συνδυάζει την ιστορική μας κληρονομιά με τη σύγχρονη πολιτιστική δημιουργία, αναδεικνύοντας την αυθεντικότητα της πόλης μας.
Ως Περιφερειακή Αρχή, στηρίζουμε έμπρακτα δράσεις που ενισχύουν την πολιτιστική ταυτότητα και την τοπική οικονομία. Το φετινό πρόγραμμα φιλοδοξεί να προσφέρει ποικιλία εκδηλώσεων υψηλού επιπέδου, δημιουργώντας έναν ανοιχτό χώρο συνάντησης και έκφρασης για όλους.
Η Παλιά Πόλη γίνεται και πάλι το επίκεντρο, γεμάτη χρώματα, ήχους και χαμόγελα. Σας προσκαλούμε να ζήσετε από κοντά αυτή τη μοναδική εμπειρία, να στηρίξετε τις προσπάθειες των τοπικών φορέων και να συμβάλετε με την παρουσία σας στη διατήρηση και εξέλιξη αυτού του σημαντικού θεσμού.

[bookmark: _Hlk199422087]Βασιλική Παυλακάκη 
Αντιπεριφερειάρχης Π.Ε. Ξάνθης



Ξενάγηση στον παραδοσιακό οικισμό
Καθ’ όλη τη διάρκεια των Γιορτών Παλιάς Πόλης 2026, ο Δήμος Ξάνθης διοργανώνει δωρεάν θεματικές ξεναγήσεις στην Παλιά Ξάνθη. Οι επισκέπτες θα περιηγηθούν στα γραφικά σοκάκια και τα ιστορικά κτίρια της πόλης, ανακαλύπτοντας τη μοναδική σχέση της Ξάνθης με τις τέχνες. Μέσα από τη ζωγραφική, την αρχιτεκτονική, την ποίηση, τον χορό και τη σύγχρονη καλλιτεχνική δημιουργία, η ιστορία της πόλης θα ζωντανεύει σε επιλεγμένες στάσεις της διαδρομής. 

[bookmark: _Hlk203031585]1) Διαδρομή. Σημείο εκκίνησης πλατεία Δημοκρατίας.
Στην περιήγηση στους δρόμους και στα εμβληματικά κτίρια της παλιάς πόλης, οι επισκέπτες θα έχουν την δυνατότητα να απολαύσουν μουσικές γνωστών Ελλήνων συνθετών και να παρακολουθήσουν δραματοποιημένη την καθημερινή ζωή της Belle Époque. Με τη συμμετοχή του συλλόγου «Απόδραση» - Καλλιτέχνες και Φίλοι της Τέχνης και του Adíthεsis Dance Studio.

Αναλυτικά το πρόγραμμα έχει ως εξής:

	Ημερομηνία:
	Ώρες:

	Κυριακή 30.08.2026
	10:00-11:30 και 18:30-20:00

	Δευτέρα 31.08.2026
	18:30-20:00

	Τρίτη 01.09.2026
	18:30-20:00

	Τετάρτη 02.09.2026
	18:30-20:00

	Πέμπτη 03.09.2026
	18:30-20:00

	Παρασκευή 04.09.2026
	18:30-20:00

	Σάββατο 05.09.2026
	10:00-11:30 και 18:30-20:00

	Κυριακή 06.09.2026
	10:00-11:30 και 18:30-20:00



Μπορείτε να προγραμματίσετε την επιθυμητή μέρα και ώρα σκανάροντας τον παρακάτω κωδικό:

[image: ]
Η διάρκεια της ξενάγησης θα είναι περίπου 90 λεπτά και είναι δωρεάν. 

[bookmark: _Hlk203031547]2) Διαδρομή. Σημείο εκκίνησης γέφυρα Σαμακώβ μπροστά από το Θεματικό Πάρκο Λιμνίο.
Στην περιήγηση στους δρόμους και στα εμβληματικά κτίρια της παλιάς πόλης, οι επισκέπτες θα ανακαλύψουν την πλούσια γαστρονομική ταυτότητα της Ξάνθης μέσα από μια ξεχωριστή ξενάγηση στις αυθεντικές της γεύσεις. Από ντόπια προϊόντα και πικάντικες λιχουδιές, μέχρι γλυκά-μύθους της Ανατολής, 
Αναλυτικά το πρόγραμμα έχει ως εξής:

	Ημερομηνία:
	Ώρες:

	Κυριακή 30.08.2026
	10:30-12:00 και 19:00-20:30

	Δευτέρα 31.08.2026
	19:00-20:30

	Τρίτη 01.09.2026
	19:00-20:30

	Τετάρτη 02.09.2026
	19:00-20:30

	Πέμπτη 03.09.2026
	19:00-20:30

	Παρασκευή 04.09.2026
	19:00-20:30

	Σάββατο 05.09.2026
	10:30-12:00 και 19:00-20:30

	Κυριακή 06.09.2026
	10:30-12:00 και 19:00-20:30



Μπορείτε να προγραμματίσετε την επιθυμητή μέρα και ώρα σκανάροντας τον παρακάτω κωδικό:

[image: ]




Η διάρκεια της ξενάγησης θα είναι περίπου 90 λεπτά και είναι δωρεάν. 



Κυριακή 30 Αυγούστου (ΟΛΟΣΕΛΙΔΗ)

20:30 Κεντρική Σκηνή - Πλατεία Μητροπόλεως
Επίσημη έναρξη των Γιορτών Παλιάς Πόλης από τον Δήμαρχο Ξάνθης Ευστράτιο Α. Κοντό. 

20:45 Κεντρική Σκηνή - Πλατεία Μητροπόλεως
Συναυλία με την Ελεωνόρα Ζουγανέλη
Με τραγούδια, ιστορίες, συγκίνηση,  ένταση και την βαθιά ανάγκη να τραγουδήσουμε όλοι μαζί λίγο πιο δυνατά απ’ ό,τι πρέπει. Με αγαπημένες στιγμές από τη δισκογραφία της, τραγούδια που έγιναν κοινές αναμνήσεις αλλά και νέες μουσικές στάσεις, η φετινή περιοδεία υπόσχεται βραδιές με ένταση, αλήθεια και τη μοναδική ενέργεια της ζωντανής μουσικής.
«Και αυτό το καλοκαίρι θα βρεθούμε ξανά από κοντά. Με φωνές δυνατές, στίχους που ξέρουν τον δρόμο και τη χαρά της ζωντανής επαφής να κάνει τα πάντα λίγο πιο αληθινά. Να πούμε όσα δεν λέγονται εύκολα, να φωνάξουμε ρεφρέν σαν να μη μας ακούει κανείς. Φέρτε καλή παρέα. Τα υπόλοιπα τα αναλαμβάνει η μουσική. Σας περιμένω με λαχτάρα Ελεωνόρα»
Συντελεστές:
Ευριπίδης Ζεμενίδης: ενορχηστρώσεις και κιθάρες
Τάσος Βαλκάνης: τρομπέτα 
Αλέξανδρος Δημόπουλος: πλήκτρα 
Βαχάν Γκαλστιάν: πνευστά 
Γιώργος Πουλιάσης: τύμπανα 
Δημήτρης Σαββαΐδης: λαούτο, μπουζούκι και κιθάρα 
Χάρης Χαραλάμπους: μπάσο 
Φωνητικά: Ιωάννα Μόρφη και Μαργαρίτα Παπαδημητρίου 
Ηχοληψία: Γιάννης Λαμπρόπουλος, Ζαχαρίας Σταμούλος, Γιώργος Γιαννόπουλος 
Σχεδιασμός φώτων: Γιώργος Τσάβαλλος 



10:00 Λαογραφικό Ιστορικό Μουσείο Ξάνθης – στην αυλή με τα Χαμάμ
Παιδική διαδραστική εκδήλωση «Μυστήριο στο Μουσείο»
Ένα διαδραστικό, ψηφιακά υποστηριζόμενο κυνήγι θησαυρού, μια εκπαιδευτική εμπειρία που απευθύνεται σε οικογένειες ή άλλες μικρές ομάδες επισκεπτών του Ιστορικού και Λαογραφικού Μουσείου της Ξάνθης. Μέσω των γρίφων και παιχνιδιών προσαρμοσμένων στα εκθέματα αλλά και στο ίδιο το κτίριο του Μουσείου, οι συμμετέχοντες καλούνται να εξερευνήσουν τόσο την ιστορική αφήγηση όσο και την μοναδική αρχιτεκτονική του κτιρίου. Μια δράση που λειτουργεί ως εναλλακτική μορφή ξενάγησης, ενισχύοντας την ενεργητική συμμετοχή και την παρατηρητικότητα, μετατρέποντας παράλληλα την περιήγηση σε μια δυναμική, βιωματική διαδικασία – σε ένα παιχνίδι για μικρούς και μεγάλους! 
Είσοδος: Ενήλικες 5€, παιδιά 2€   

19:00 Παλιό Δημαρχείο Ξάνθης, αυλή, Μαυρομιχάλη 6, Παλιά Πόλη.
Σύλλογος για την Προστασία και Αναβίωση της Παλιάς Ξάνθης
Θεατρικό Εργαστήρι για παιδιά «Τα Πολύχρωμα Βατραχάκια»
Μια τρυφερή και γεμάτη χρώματα παράσταση για παιδιά νηπιαγωγείου που μιλά για κάτι πολύ σημαντικό: τη διαφορετικότητα. Σε έναν κόσμο όπου όλα μοιάζουν ίδια, δύο μικρά βατραχάκια τολμούν να ζήσουν μια… περιπέτεια! Μέσα από τις εμπειρίες τους, ανακαλύπτουν πως ο καθένας κουβαλά τη δική του ιστορία, τα δικά του προβλήματα και τα δικά του μοναδικά χρώματα. Με απλό και κατανοητό τρόπο, η παράσταση βοηθά τα παιδιά να καταλάβουν ότι:
· το «διαφορετικό» δεν είναι κάτι ξένο ή τρομακτικό οι εμπειρίες μας μάς κάνουν αυτό που είμαστε
· η αποδοχή και η φιλία κάνουν τον κόσμο πιο όμορφο
Μια διαδραστική παράσταση γεμάτη φαντασία, μουσική και συναίσθημα, που ανοίγει την καρδιά και το μυαλό των μικρών θεατών.
Γιατί στο τέλος… όλα τα βατραχάκια μπορούν να ζήσουν μαζί, πολύχρωμα και αγαπημένα!
Ιδέα – Κείμενο - Σκηνοθεσία – Κίνηση - Σκηνογραφία – Ενδυματολογία – Ερμηνεία: Αλεξάνδρα Τσοτανίδου, Βασίλης Λειβαδίτης
Τραγούδι φινάλε: Χριστίνα Στεφανία Λουκίδου	

19:00 Λαογραφικό Ιστορικό Μουσείο Ξάνθης – στην αυλή με τα Χαμάμ
Δημιουργικό εργαστήρι με την Χρυσούλα Καρολίδου
Στις Γιορτές Παλιάς Πόλης, στην πιο ατμοσφαιρική αυλή, το Βιβλιοπωλείο Πυργελή και η Φιλοπρόοδος Ένωση Ξάνθης σας προσκαλούν σε ένα ξεχωριστό δημιουργικό εργαστήριο για παιδιά και οικογένειες. Υποδεχόμαστε τη συγγραφέα Χρυσούλα Καρολίδου για ένα ταξίδι στον μαγικό κόσμο των πιο παράξενων και ευφάνταστων βιβλίων. Μαζί θα ανακαλύψουμε βιβλία που ξεδιπλώνονται, φωτίζουν, ακούγονται, κρύβουν εκπλήξεις και αφηγούνται ιστορίες με πολλούς διαφορετικούς τρόπους. Μέσα από παιχνίδι, παρατήρηση και φαντασία, μικροί και μεγάλοι θα εξερευνήσουν τις αμέτρητες μορφές που μπορεί να πάρει ένα βιβλίο και θα δημιουργήσουν το δικό τους μοναδικό αναμνηστικό βιβλιαράκι για να το πάρουν μαζί τους.Ένα απόγευμα γεμάτο ιστορίες, δημιουργικότητα και ανακαλύψεις που θα μας θυμίσει πως κάθε βιβλίο μπορεί να είναι μια ξεχωριστή εμπειρία.
Οργάνωση: ΦΕΞ - Ιστορικό και Λαογραφικό Μουσείο Ξάνθης – βιβλιοπωλείο Πυργελή. Είσοδος ελεύθερη   


19:30 Γωνία Βασ. Κωνσταντίνου και Βενιζέλου (και καθ’ όλη τη διάρκεια των Γιορτών) 
«Sweets on the street»
Το Λύκειον των Ελληνίδων Ξάνθης σας προσκαλεί να γεύεστε καθημερινά τις γλυκές, χειροποίητες λιχουδιές του.		


21:00 Στέκι Πολιτιστικού Συλλόγου «Διόνυσος», Ορφέως και Πινδάρου γωνία.
Η μουσική σκηνή του Διόνυσου υποδέχεται την «Ανέμη»! Κάνουμε επίσημη πρεμιέρα στις Γιορτές Παλιάς Πόλης με ένα ταξίδι στις τελευταίες έξι δεκαετίες του έντεχνου τραγουδιού. 

21:00 Στέκι Συλλόγου Μικρασιατών Ν. Ξάνθης, οδός Ιωακείμ Σγουρού
Το λαϊκό μουσικό σχήμα «Πέριξ» επιστρέφει για ακόμη μία χρονιά στη σκηνή του Συλλόγου Μικρασιατών Ξάνθης, στο πλαίσιο των Γιορτών Παλιάς Πόλης, σε μια παράσταση που έχει πλέον καθιερωθεί ως σημείο αναφοράς για το κοινό της πόλης. Μαζί μας και φέτος θα είναι η ξεχωριστή Ανατολή Μαριόλα, προσθέτοντας το δικό της ιδιαίτερο χρώμα σε μια βραδιά γεμάτη αυθεντικότητα και συγκίνηση.
Με σεβασμό στην παράδοση και αγάπη για τη λαϊκή μουσική, τα «Πέριξ» παρουσιάζουν ένα πρόγραμμα που γεφυρώνει το ρεμπέτικο με το παλιό λαϊκό τραγούδι, επιλέγοντας διαχρονικά κομμάτια που αφηγούνται ιστορίες, μνήμες και συναισθήματα μιας άλλης εποχής. Σας περιμένουμε να τραγουδήσουμε, να θυμηθούμε και να νιώσουμε τη δύναμη της λαϊκής μας παράδοσης. Να μοιραστούμε στιγμές, όπως παλιά — απλά, αληθινά και ανθρώπινα. 


21:00 Στέκι συλλόγου Σαρακατσάνων Ξάνθης «Ο Λεπενιώτης», οδός Βασ. Σοφίας
Πλούσιο παραδοσιακό Σαρακατσάνικο γλέντι. Τραγούδι, Βασίλης Σερμπέζης, Σταύρος Μπόνιας, κλαρίνο Κώστας Τζελέπης.

21:00 Στέκι συλλόγου Άτλας Σελίνου Ξάνθης, πάρκο Λιμνίου (και καθ’ όλη τη διάρκεια των Γιορτών) 
Ζωντανή μουσική με παραδοσιακό και λαϊκό πρόγραμμα με το συγκρότημα Bandirdi. 	

21:00 Σπίτι Πολιτισμού ΦΕΞ
Latin party
Σου αρέσει κι εσένα ο χορός και λατινοαμερικάνικη μουσική; Θέλεις κι εσύ να μάθεις να χορεύεις; Έλα να μας γνωρίσεις από κοντά! Στο τμήμα Latin της ΦΕΞ έχεις την ευκαιρία να γνωρίσεις τη Salsa, τη Bachata και την Kizomba. Παρέα με μια φανταστική ομάδα δασκάλων από Θεσσαλονίκη, Ξάνθη και Κομοτηνή, μπορείς να εξελιχθείς κι εσύ! 
Οργάνωση: ΦΕΞ – εργαστήρι Latin 

21:00 Στέκι συλλόγου Εβριτών Ξάνθης, πάρκο Λιμνίου. 
Καρυοφίλης Δουλουκιτάκης με την ορχήστρα του.
Καρυοφίλης  Δουλουκιτάκης – Γκάιντα, Παναγιώτης Κωνσταντινίδης – Ακορντεόν, Σπύρος Κούκος – Θρακιώτικη Λύρα, Νίκος Παπαδημητρίου – Καβάλι/ Τραγούδι, Γιώργος Πάντας - Κρουστά 

21:00 Στέκι πολιτιστικού συλλόγου Βίστωνες, πλατεία Ματσίνη (και καθ’ όλη τη διάρκεια των Γιορτών)
Γλέντι κάτω από τον Πλάτανο
Ελάτε να ζήσετε ένα ξεχωριστό βράδυ στην πλατεία Ματσίνη, κάτω από τον γνωστό πλάτανο! Σας περιμένουμε για παραδοσιακό φαγητό, καλό κρασί, ζωντανή μουσική και υπέροχη παρέα. Με τραγούδι, χορό και αυθεντική βιστωνική φιλοξενία, θα γεμίσουμε την πλατεία με κέφι, γέλια και ζωντάνια.  	

21:00 Στέκι συλλόγου Ποντίων Ν. Ξάνθης, parking Λευκού Πύργου και Χασιρτζόγλου.
Ποντιακή βραδιά
Με το μοναδικό Γιώργο Σοφιανίδη (Τοτόρος) στο τραγούδι, τον Κώστα Μαυρόπουλο στη Λύρα και τον Χριστόφορο Κοσμίδη στο Αγγείο. Συμμετέχουν και τα παιδιά του συλλόγου. 



Δευτέρα 31 Αυγούστου (ΟΛΟΣΕΛΙΔΗ)

20:30 Κεντρική Σκηνή - Πλατεία Μητροπόλεως
«Βραδιά Λαογραφίας»
Τα χορευτικά τμήματα των λαογραφικών συλλόγων της πόλης καθώς και τα φιλοξενούμενα, θα χορέψουν χορούς από όλες τις περιοχές της Ελλάδας.

Συμμετέχουν:
· Οι «Ακρίτες Σκαλωτής» του Ν. Δράμας 
· Ο Σύλλογος «Θάμυρις»
· Σύνδεσμος Κατοίκων Συνοικισμού Κωνσταντινουπολιτών Πυλαίας
· Η Φιλοπρόοδη Ένωση Ξάνθης
· Ο Σύλλογος Θρακιωτών Επαρχίας Νέστου
· Το Λύκειο των Ελληνίδων Ξάνθης
· Ο Σύλλογος Ποντίων Ν. Ξάνθης
· Ο Πολιτιστικός Σύλλογος Κρητών Χορευτών Ξάνθης «Αποσπερίτες»
· Ο Σύλλογος Ποντίων Χορευτών Ξάνθης Τραντέλλενες


Συνοδεύει μουσικά η «Μπάντα Τέτοια» 



18:00 Θεματικό Πάρκο Λιμνίο
Σύλλογος Γυναικών Ν. Ξάνθης μέλος της Ομοσπονδίας Γυναικών Ελλάδας (ΟΓΕ)
Παιδική εκδήλωση «Χτίζουμε τον κόσμο στο μπόι των ονείρων μας»
Ο Σύλλογος Γυναικών Ξάνθης καλεί όλα τα παιδιά και τους γονείς που νιώθουν ακόμη παιδιά σε μια ξεχωριστή γιορτή δημιουργίας, φαντασίας και αλληλεγγύης στο Θεματικό Πάρκο, για να χτίσουμε όλοι μαζί τη «Γειτονιά της Ειρήνης».
Σε έναν κόσμο όπου πολλά παιδιά στερούνται το σπίτι, το σχολείο, το παιχνίδι και την ασφάλεια εξαιτίας των πολέμων, εμείς επιλέγουμε να υψώσουμε τη δύναμη της αλληλεγγύης, της ειρήνης και της φιλίας.
Με τη βοήθεια των «Αρχιτεκτόνων της Ειρήνης», τα παιδιά θα δημιουργήσουν πολύχρωμα σπίτια, δρόμους, σχολεία και γειτονιές, χτίζοντας έναν κόσμο γεμάτο ειρήνη, ελευθερία και ανεμελιά για όλα τα παιδιά του κόσμου.
Στο κέντρο της γειτονιάς μας θα μεγαλώσει το «Δέντρο της Ειρήνης», όπου κάθε παιδί θα μπορεί να κρεμάσει μια ευχή, μια ζωγραφιά ή ένα μήνυμα για έναν κόσμο χωρίς πολέμους, χωρίς φόβο και χωρίς σύνορα στις καρδιές των ανθρώπων.
Με ζωγραφιές, παιχνίδια, μουσική και συλλογική δράση, θα ενώσουμε τις φωνές μας και θα στείλουμε το πιο δυνατό μήνυμα:
Όλα τα παιδιά αξίζουν έναν κόσμο στο μπόι των ονείρων τους!
Σας περιμένουμε να χτίσουμε μαζί τη «Γειτονιά της Ειρήνης»!


18:30 Αυλή του Ιερού Ναού Αγ. Βλασίου, έναντι οικίας Χατζιδάκι
«Παιχνίδια της Γειτονιάς»
Το Λύκειον των Ελληνίδων Ξάνθης προσκαλεί τα παιδιά ηλικίας 7-12 ετών σε ένα ταξίδι στο παρελθόν για να γνωρίσουν και να συμμετέχουν στα αγαπημένα παιχνίδια της γειτονιάς και της παρέας. 		


19:00 Θεματικό Πάρκο Λιμνίο
«Δράσεις Ρομποτικής»
Το Εργαστήρι Ρομποτικής του ΙΘΤΠ καλεί παιδιά από 5-18 ετών να δουν από κοντά τα εκθέματα ρομποτικής που έχουν δημιουργήσει οι μαθητές του, χρησιμοποιώντας τις πλατφόρμες WeDo 2.0, EV3 και Spike, και να αναπτύξουν διαδραστικά επαφή με αυτά τα εκθέματα. Οι επισκέπτες θα έχουν επίσης την ευκαιρία να ενημερωθούν για τα νέα προγράμματα που ετοιμάζουμε στο εργαστήρι για την σχολική χρονιά 2026-2027, προσφέροντας την ευκαιρία σε όσους θα συμμετάσχουν, να αναπτύξουν τις δεξιότητές τους σε ένα περιβάλλον που προάγει τη δημιουργικότητα και τη μάθηση. Σας περιμένουμε…!!!
Επιμέλεια: Δημήτριος Μπούντας Ηλεκτρολόγος Μηχανικός και Μηχανικός Υπολογιστών
Οργάνωση: Εργαστήρι Ρομποτικής του ΙΘΤΠ	

19:00 Παλιό Δημαρχείο Ξάνθης, Μαυρομιχάλη 6, Παλιά Πόλη.
Σύλλογος για την Προστασία και Αναβίωση της Παλιάς Ξάνθης
Ομιλία της Δρ. Παρθενόπης Κελτσίδου, Διευθύντριας του 8ου Γυμνασίου Ξάνθης και Προέδρου του συμβουλίου δημοτικής κοινότητας Ξάνθης με θέμα: «Ελάτε να φάμε».


19:30 Νεανική Σκηνή - Βασ. Σοφίας και Ύδρας 
Συναυλία Σκιαδαρέσες
Έχετε δει ποτέ τις Σκιαδαρέσες live; Αν όχι τότε ελάτε! Αν ναι τότε ξανά ελάτε! Θα χορέψετε θα τραγουδήσετε θα περάσετε summertime sadness, θα προλάβετε να το ξεπεράσετε, θα αρχίσετε το ποτό και θα το κόψετε, και όλα αυτά μέσα σε ένα δίωρο. Αν σας αρέσουν τα συναισθηματικά roller coaster. Ελάτε, ξαναελάτε ή φύγετε στην μέση. 
Μαζι τους οι: Φάνης Ζαχόπουλος, Χάρης Παρασκευάς, Αλέξης Στενάκης. Στον ήχο ο Κώστας Χαϊκάλης.	
Οργάνωση: Περιφέρεια Ανατολικής Μακεδονίας και Θράκης.


20:30 Παλιό Δημαρχείο Ξάνθης, Μαυρομιχάλη 6, Παλιά Πόλη.
Ξανθιώτικα Κεράσματα
Το Επιμελητήριο Ξάνθης και η Ομοσπονδία Επαγγελματιών Βιοτεχνών Εμπόρων Ν. Ξάνθης, με τη συνδιοργάνωση και υποστήριξη του Δήμου Ξάνθης, διοργανώνουν την τρίτη δράση του «Tastes of Xanthi» με τίτλο: «Ξανθιώτικα Κεράσματα»
Ο παραδοσιακός ελληνικός καφές θα σερβιριστεί με λουκούμι και σιροπιαστά γλυκά – εκείνα που κάθε επισκέπτης αναζητά όταν έρχεται στην Ξάνθη και παίρνει μαζί του όταν φεύγει, για να συνεχίσει να γεύεται το άρωμα και τη γλύκα της πόλης.
Σας προσκαλούμε να μοιραστούμε μαζί αυτή την εμπειρία, να θυμηθούμε πως η φιλοξενία είναι γιορτή και να αφήσουμε τις αισθήσεις να μας ταξιδέψουν στα σοκάκια και την ψυχή της Παλιάς Πόλης της Ξάνθης.
Αχνιστός ελληνικός καφές, λουκούμι και σιροπιαστά γλυκά μάς ταξιδεύουν στη γεύση και την παράδοση της Ξάνθης.
Μια βραδιά φιλοξενίας στο πλαίσιο των Γιορτών Παλιάς Πόλης.		


21:00 Στέκι Πολιτιστικού Συλλόγου «Οι Οδρύσσες», Ορφέως 33
Βραδιά Καραόκε
Σας περιμένουμε να τραγουδήσουμε, να χορέψουμε και να περάσουμε μια αξέχαστη βραδιά στις Γιορτές Παλιάς Πόλης! Βραδιά, ανοιχτή για μικρούς και μεγάλους, κατοίκους και επισκέπτες της πόλης. Πάρε την παρέα σου, διάλεξε το αγαπημένο σου τραγούδι και έλα να γίνουμε όλοι μια μεγάλη μουσική παρέα!
Δήλωση συμμετοχής στα τηλέφωνα: 6944548931 – Γεωργία, 6978007107 – Μακρίνα


21:00 Στέκι Πολιτιστικού Συλλόγου «Διόνυσος», Ορφέως και Πινδάρου γωνία.
Η μουσική σκηνή του Διονύσου σας υποδέχεται «με μια αγκαλιά τραγούδια…»! Ένα ακουστικό έντεχνο live με επιτυχίες που όλοι αγαπήσαμε και τραγουδάμε μέχρι και σήμερα.

21:00 Στέκι Συλλόγου Μικρασιατών Ν. Ξάνθης, οδός Ιωακείμ Σγουρού 
Το μουσικό σχήμα «Εμπειροτέχνες» έρχεται στο στέκι του Συλλόγου Μικρασιατών για να μας ταξιδέψει με τραγούδια της στεριανής, νησιώτικης και προσφυγικής Ελλάδας (Θράκη, Μακεδονία, Μ. Ασία, Πόλη, Νησιά του ανατολικού Αιγαίου κ.α.). Ένα βράδυ γεμάτο χορό με τους ήχους αυθεντικών παραδοσιακών οργάνων και τις μελωδικές φωνές των τραγουδιστών του. 
Στους «Εμπειροτέχνες» συμμετέχουν οι μουσικοί: Σάκης Γιώργου (ούτι - τραγούδι - τρομπέτα), Γιώργος Δεληγιάννης (βιολί),  Νίκος Ζάρκος (κλαρίνο), Γιώργος Καραγεωργίου (κρουστά - τραγούδι), Θόδωρος Κιουπλιώτης (λαούτο) 

21:00 Στέκι συλλόγου Σαρακατσάνων Ξάνθης «Ο Λεπενιώτης», οδός Βασ. Σοφίας
Πλούσιο παραδοσιακό Σαρακατσάνικο γλέντι. Τραγούδι Κώστας Ζλατίνης, κλαρίνο Κώστας Νικολάου


21:00 Στέκι συλλόγου Ποντίων Ν. Ξάνθης, parking Λευκού Πύργου και Χασιρτζόγλου.
Ποντιακή βραδιά
Με τον Μπάμπη Ιωακειμίδη στο τραγούδι,τον Τάσο Πετρόπουλο στην λύρα, τον Νίκο Τσεπίδη στο νταούλι, τον Ηλία Ρακόπουλο στα πλήκτρα και τον Χριστόφορο Κοσμίδη στο αγγείο. Συμμετέχουν και τα παιδιά του συλλόγου.


21:00 Στέκι συλλόγου Εβριτών Ξάνθης, πάρκο Λιμνίου. 
Παραδοσιακό Σχήμα Νίκου Ζαπάρτα
Νίκος Ζαπάρτας – Βιολί/Τραγούδι, Βαγγέλης Παπαναστασίου – Κλαρίνο, Βαγγέλης Κατσουλίδης – Ούτι/ Τραγούδι, Δημήτρης Μπουζαμάνης – Κρουστά, Γιάννης Μίγγος - Λαούτο 

22:00 Στέκι Κρητικής Αδελφότητας Ξάνθης, πλατεία Μητροπόλεως
Παραδοσιακό γλέντι με ζωντανή κρητική μουσική 






Τρίτη 1 Σεπτεμβρίου ΟΛΟΣΕΛΙΔΗ

20:45 Κεντρική Σκηνή - Πλατεία Μητροπόλεως
Συναυλία με το συγκρότημα «Οι Μπουκοβίνοι»
Ένα μουσικό σχήμα με δεκαετή παρουσία, που γεννήθηκε στους δρόμους της Θεσσαλονίκης και σήμερα δραστηριοποιείται μόνιμα στην Ξάνθη. Η μουσική τους ταυτότητα διαμορφώνεται μέσα από ένα ιδιαίτερο πάντρεμα της ρούμπας, του τσιφτετελιού, του παλιού ελληνικού λαϊκού τραγουδιού και των παραδοσιακών ήχων, δημιουργώντας ένα αποτέλεσμα αυθεντικό, βιωματικό και βαθιά γιορτινό. Με αφετηρία τη μουσική του δρόμου και βασικό στοιχείο τη ζωντανή επικοινωνία με το κοινό, οι Μπουκοβίνοι μεταφέρουν στη σκηνή την ατμόσφαιρα της παρέας, του ταξιδιού και της λαϊκής γιορτής. Οι εμφανίσεις τους χαρακτηρίζονται από ένταση, αυτοσχεδιασμό και έναν ήχο που γεφυρώνει το παλιό με το σύγχρονο.
Το σχήμα αποτελείται από τους: Ραφαήλ Τάσιο μπάσο - φωνή. Νικόλαο Μαντζούρη κιθάρα - φωνή. Δημήτρη Καραμήτρο λαούτο. Κώστα Ηλιάδη σαξόφωνο. Γιώργο Κυριακίδη κρουστά. Μαζί τους ο Ράφος Γκέντζης στο ακορντεόν.
Στις Γιορτές Παλιάς Πόλης, οι Μπουκοβίνοι έρχονται να παρουσιάσουν μια μουσική διαδρομή γεμάτη ρυθμούς και εικόνες από την παράδοση και τη σύγχρονη αστική μουσική κουλτούρα. 






[bookmark: _Hlk202877502]
18:00 Θεματικό Πάρκο Λιμνίο
Δημιουργικά εργαστήρια τεχνολογίας και απασχόλησης για παιδιά
Ο Δήμος Ξάνθης ετοίμασε για τα παιδιά ένα «Φεστιβάλ Τεχνολογίας» στο οποίο τα παιδιά θα εξερευνήσουν τον μαγικό κόσμο της τεχνολογίας μέσα από καινοτόμες και διαδραστικές δραστηριότητες: Εκπαιδευτική ρομποτική, VR Γυαλιά, GREEN SCREEN PHOTOBOOTH, 3D PRINTING/3D PENS, 3D Ζωγραφική, BIKE POWERED EXPERIENCE, ROBOT DOG SHOW	


18:30 Λύκειον των Ελληνίδων Ξάνθης, Αγ. Γεωργίου 1, Αυλή.
Παράσταση θεάτρου σκιών «Η Παράδοση συναντά το Θέατρο»
Το Λύκειον των Ελληνίδων Ξάνθης σε συνεργασία με το Σωματείο «Θεατρική Ομάδα Έντιμοι Απατεώνες» προσκαλούν παιδιά ηλικίας 6-12 ετών για να γνωρίσουν τα Μουσικοθεατρικά Παιχνίδια.  			


19:00 Παλιό Δημαρχείο Ξάνθης, Μαυρομιχάλη 6, Παλιά Πόλη.
Σύλλογος για την Προστασία και Αναβίωση της Παλιάς Ξάνθης
Ομιλία με τίτλο «Εκτροπή του ποταμού Κοσύνθου κατά τη βουλγαρική κατοχή του 1914» με ομιλητή τον γνωστό στη πόλη μας συνταξιούχο οδοντίατρο, Νίκο Ιωσηφίδη.      

19:00 Θεματικό Πάρκο Λιμνίο
«Αφήγηση Παραμυθιών για μικρούς και  μεγάλους…»
Μια φορά κι έναν καιρό μια παρέα φίλων που αγαπά τα λαϊκά παραμύθια έφτιαξε την ομάδα «ΠαραμυθοΘράκες». Από τότε ανταμώνουμε, μικροί και  μεγάλοι, και αφηγούμαστε παραμύθια, με το δικό μας τρόπο και τη δική σας βοήθεια. Για να γίνει αφορμή το παραμύθι να ζήσουμε όλοι καλύτερα... 
Με την υποστήριξη της Ακαδημίας Ποίησης και  Παραμυθιού http://pf-academy.gr/
Οργάνωση - Επιμέλεια: ΙΘΤΠ, «ΠαραμυθοΘράκες»  		


19:00 Λαογραφικό και Ιστορικό Μουσείο Ξάνθης, στην αυλή με τα χαμάμ  
Παιδική εκδήλωση Λαο-γραφίες Project: «Το τραπέζι»
Ένα μεγάλο τραπέζι στρωμένο με 7 αντικείμενα- εκθέματα του μουσείου που συμβολίζουν 7 δεκαετίες, όσα και τα χρόνια λειτουργίας του μουσείου της ΦΕΞ. Δίπλα σε κάθε αντικείμενο βρίσκονται οι πληροφορίες του και μία εισαγωγή με έναν μικρό γρίφο για να σε οδηγήσει στη δημιουργία μιας δικής σου ιστορίας. Κάθε έκθεμα συνδέεται με κάτι που συνέβαινε γύρω από το τραπέζι. Στόχος αυτής της δράσης είναι να φέρει τα παιδιά κοντά στην ιστορία που μπλέκεται με την μυθοπλασία, ώστε να τους εξάψει τη φαντασία και να δημιουργήσουν έναν δικό τους κόσμο στο χαρτί. Στο τέλος της δράσης, τα κείμενα των παιδιών θα εκτίθενται στον χώρο του μουσείου.
Ηλικίες: 9 έως 12. Υπεύθυνη: Βασιλική Στρώλη, Ιστορικός-Ιδιοκτήτρια εργαστηρίου δημιουργικής γραφής «Φιλαναγνωσία» Οργάνωση: ΦΕΞ - Ιστορικό & Λαογραφικό Μουσείο Ξάνθης – Βασιλική Στρώλη. Είσοδος ελεύθερη 


19:30 Νεανική Σκηνή - Βασ. Σοφίας και Ύδρας
Συναυλία με τη μουσική σχολή «Μελωδείο – Κώστας Κουρτίδης» 
Συμμετέχει και φέτος στις Γιορτές Παλιάς Πόλης παρουσιάζοντας ένα δίωρο μουσικό πρόγραμμα. Μικροί και μεγάλοι μαθητές της σχολής θα μας κρατήσουν συντροφιά σε ένα μουσικό ταξίδι με ποπ και ροκ ήχους της ελληνικής καθώς και της αμερικανικής-βρετανικής σκηνής. Σας περιμένουμε όλους σε μια πολύ όμορφη μουσική βραδιά.  

21:00 Στέκι Πολιτιστικού Συλλόγου «Διόνυσος», Ορφέως και Πινδάρου γωνία.
Η μουσική σκηνή του Διόνυσου υποδέχεται τα «Μελτέμια»! Θα ακούσουμε έντεχνο ελληνικό αλλά και μοντέρνο ρεπερτόριο διασκευασμένο στον δικό τους ιδιαίτερο ήχο. 

21:00 Στέκι Συλλόγου Μικρασιατών Ν. Ξάνθης, οδός Ιωακείμ Σγουρού
Λαϊκά όπως παλιά. Οι Ναδίρ, ένα σχήμα με ξεχωριστές ερμηνείες και ζεστό ήχο, έρχονται στο στέκι του Συλλόγου Μικρασιατών για να μας ταξιδέψουν με έντεχνο και παλιό, διαχρονικό λαϊκό ρεπερτόριο, με τραγούδια που όλοι αγαπήσαμε και συνεχίζουμε να τραγουδάμε.
Οι Ναδίρ είναι: Στέλιος Κολοβός (τραγούδι-κιθάρα-ούτι), Δημήτρης Δημητρίου (πιάνο-keyboard), Νίκος Νικολαΐδης (μπουζούκι) 


21:00 Στέκι συλλόγου Σαρακατσάνων Ξάνθης «Ο Λεπενιώτης», οδός Βασ. Σοφίας.
Πλούσιο παραδοσιακό σαρακατσάνικο γλέντι. Τραγούδι Γιάννης Καψάλης, Κωνσταντίνος Μπανιώτης, κλαρίνο Μάκης Τσίκος.

21:00 Στέκι συλλόγου Ποντίων Ν. Ξάνθης, parking Λευκού Πύργου και Χασιρτζόγλου.
Ποντιακή βραδιά 
Με τον μοναδικό Γιώργο Ιωαννίδη στο τραγούδι, τον Γιάννη Τσανασίδη στην λύρα και τον Χριστόφορο Κοσμίδη στο αγγείο. Συμμετέχουν και τα παιδιά του συλλόγου.


21:00 Στέκι συλλόγου Εβριτών Ξάνθης, πάρκο Λιμνίου. 
Παραδοσιακό Σχήμα Νίκου Ζαπάρτα
Νίκος Ζαπάρτας – Βιολί/Τραγούδι, Βαγγέλης Παπαναστασίου – Κλαρίνο, Βαγγέλης Κατσουλίδης – Ούτι/ Τραγούδι, Δημήτρης Μπουζαμάνης – Κρουστά, Γιάννης Μίγγος - Λαούτο 




Τετάρτη 2 Σεπτεμβρίου

20:30 Κεντρική Σκηνή - Πλατεία Μητροπόλεως

Συναυλία «Γρηγόρης Μπιθικώτσης»

Ο Γρηγόρης Μπιθικώτσης, ο συνονόματος γιος του «Σερ» της ελληνικής μουσικής και άξιος συνεχιστής του, με αφορμή την συμπλήρωση των 100 χρόνων από τη γέννηση του αείμνηστου πατέρα του θα μας ταξιδέψει σε ένα βιωματικό μουσικό ταξίδι με τραγούδια σταθμούς της ελληνικής δισκογραφίας, που ερμήνευσε αλλά και συνέθεσε μοναδικά ο αείμνηστος πατέρας του. Στο πρώτο μέρος πλαισιωμένος πάντα από τη «Λαϊκή Ορχήστρα Γρηγόρη Μπιθικώτση» με μαέστρο τον καταξιωμένο Νίκο Στρατηγό καθώς και την εξαιρετικά ταλαντούχα ερμηνεύτρια Σταυρούλα Εσαμπαλίδη, θα μας ταξιδέψουν από τον Μάρκο Βαμβακάρη, το Βασίλη Τσιτσάνη, το Μανώλη Χιώτη, το Γιώργο Ζαμπέτα και τον Άκη Πάνου, αλλά και τις μεγάλες επιτυχίες που συνέθεσε ο σπουδαίος πατέρας του, έως τον Σταύρο Ξαρχάκο, το Μάνο Χατζιδάκι και βέβαια τον Μίκη Θεοδωράκη που η συνεργασία τους αποτέλεσε σημείο αναφοράς για τον ελληνικό μας πολιτισμό. 








[bookmark: _Hlk202877714]18:00 Θεματικό Πάρκο Λιμνίο
Δημιουργικά εργαστήρια τεχνολογίας και απασχόλησης για παιδιά
Ο Δήμος Ξάνθης ετοίμασε για τα παιδιά ένα «Φεστιβάλ Τεχνολογίας» στο οποίο τα παιδιά θα εξερευνήσουν τον μαγικό κόσμο της τεχνολογίας μέσα από καινοτόμες και διαδραστικές δραστηριότητες: Εκπαιδευτική ρομποτική, VR Γυαλιά, GREEN SCREEN PHOTOBOOTH, 3D PRINTING/3D PENS, 3D Ζωγραφική, BIKE POWERED EXPERIENCE, ROBOT DOG SHOW 		

18:00 Θεματικό Πάρκο Λιμνίο
Σύλλογος Γυναικών Ν. Ξάνθης 
Παιδική εκδήλωση - Δημιουργική Απασχόληση.
Μια φορά κι έναν καιρό, σε ένα μικρό τετράδιο γεμάτο αρώματα, μια γιαγιά φύλαγε τη μυστική συνταγή για τα πιο νόστιμα ωτία... Αυτή τη συνταγή θα ανακαλύψουμε όλοι μαζί την Τετάρτη στο στέκι του Συλλόγου Γυναικών Ξάνθης!
Καλούμε τους μικρούς μας φίλους να γίνουν για λίγο ζαχαροπλάστες και να ταξιδέψουν στον κόσμο της παράδοσης. Θα ζυμώσουμε, θα πλάσουμε και θα δημιουργήσουμε νόστιμα ωτία, γεμίζοντας τον χώρο του στεκιού με αρώματα, γέλια και χαρούμενες παιδικές φωνές. Και καθώς τα υλικά θα ενώνονται στο μπολ, θα θυμόμαστε πως η πιο νόστιμη συνταγή δεν γράφεται σε κανένα βιβλίο: είναι η συνταγή της φιλίας, της συνεργασίας και της αλληλεγγύης. Γιατί όταν μοιραζόμαστε, όταν δημιουργούμε και όταν στεκόμαστε ο ένας δίπλα στον άλλον, όλα γίνονται πιο όμορφα και πιο γλυκά.
Σας περιμένουμε να φτιάξουμε μαζί τα ωτία της γιαγιάς και να γεμίσουμε τις καρδιές μας με τη μαγεία της συντροφικότητας και της προσφοράς!


19:00 Παλιό Δημαρχείο Ξάνθης, Μαυρομιχάλη 6, Παλιά Πόλη.
Σύλλογος για την Προστασία και Αναβίωση της Παλιάς Ξάνθης
Ομιλία με τίτλο «Μορφολογία και Οικιστική Δομή της Παλιάς Πόλης της Ξάνθης» με ομιλητή τον Χρήστο Μιχ. Μιχαλόπουλο, Ιστορικό – Συγγραφέα
Η μορφολογία και η οικιστική δομή της Παλιάς Πόλης της Ξάνθης αποτυπώνουν την ύπαρξη διαφορετικής τυπολογίας και ρυθμών που αναφέρονται στα κυριότερα αρχιτεκτονικά ρεύματα του 19ου και των αρχών του 20ου αιώνα, καθώς και την έντονη σύμπραξη και αλληλοεπίδρασή τους.

19:00 Θεματικό Πάρκο Λιμνίο
«Μικροί Καλλιτέχνες… εν δράσει»
Μικροί καλλιτέχνες, 4 έως 7 και 8 έως 12 ετών, θα έχουν την δυνατότητα να έρθουν σε επαφή με την ομαδική δημιουργία και την εικαστική έκφραση στην πράξη. Σ’ ένα γόνιμο συνδυασμό και των δύο αυτών δραστηριοτήτων, θα μάθουν να εξασκούν δεξιότητες που ενισχύουν την προσωπική, μαθησιακή και κοινωνική τους ανάπτυξη, ενώ ταυτόχρονα θα γνωρίσουν νέες εικαστικές τεχνοτροπίες, θα ανακαλύψουν την χρήση υλικών και θα οξύνουν την φαντασία και την δημιουργικότητά τους.
Επιμέλεια: Ραφαηλία Γραικού εκπαιδευτικός, Κυριακή Κύρμου εκπαιδευτικός - εικαστικός
Οργάνωση: Εργαστήρια Δημιουργικής Απασχόληση, Ζωγραφικής- Εικαστικών του ΙΘΤΠ	


19:00 Λαογραφικό και Ιστορικό Μουσείο Ξάνθης, στην αυλή με τα Χαμάμ  
Παιδική εκδήλωση - Βιβλιοπαρουσίαση «Η Κούκου και το Μυστικό του Χάρτη» της συγγραφέα Νένας Ιωαννίδου
Στις Γιορτές Παλιάς Πόλης, στην πιο ατμοσφαιρική αυλή, το Βιβλιοπωλείο Πυργελή και η Φιλοπρόοδος Ένωση Ξάνθης σας προσκαλούν στην παρουσίαση του βιβλίου «Η Κούκου και το Μυστικό του Χάρτη» της συγγραφέα Νένας Ιωαννίδου, που κυκλοφορεί από τις εκδόσεις Φυλάτος. Ένας χάρτης που μιλά, μια σοφή κουκουβάγια και μια συναρπαστική αναζήτηση θησαυρού υπόσχονται να ταξιδέψουν μικρούς και μεγάλους σε έναν κόσμο γεμάτο μυστήριο, φαντασία και περιπέτεια. Σας περιμένουμε να γνωρίσουμε από κοντά την Κούκου και να πετάξουμε μαζί στο μαγικό της ταξίδι.
Οργάνωση: ΦΕΞ - Ιστορικό & Λαογραφικό Μουσείο Ξάνθης – βιβλιοπωλείο Πυργελή. Είσοδος ελεύθερη

19:00 Λαογραφικό και Ιστορικό Μουσείο Ξάνθης 
Παιδική διαδραστική εκδήλωση «Μυστήριο στο Μουσείο»
Ένα διαδραστικό, ψηφιακά υποστηριζόμενο κυνήγι θησαυρού, μια εκπαιδευτική εμπειρία που απευθύνεται σε οικογένειες ή άλλες μικρές ομάδες επισκεπτών του Ιστορικού και Λαογραφικού Μουσείου της Ξάνθης. Μέσω των γρίφων και παιχνιδιών προσαρμοσμένων στα εκθέματα αλλά και στο ίδιο το κτίριο του Μουσείου, οι συμμετέχοντες καλούνται να εξερευνήσουν τόσο την ιστορική αφήγηση όσο και την μοναδική αρχιτεκτονική του κτιρίου. Μια δράση που λειτουργεί ως εναλλακτική μορφή ξενάγησης, ενισχύοντας την ενεργητική συμμετοχή και την παρατηρητικότητα, μετατρέποντας παράλληλα την περιήγηση σε μια δυναμική, βιωματική διαδικασία – σε ένα παιχνίδι για μικρούς και μεγάλους!  
[bookmark: _Hlk202877802]Είσοδος: Ενήλικες 5€, παιδιά 2€

19:30 Νεανική Σκηνή - Βασ. Σοφίας και Ύδρας
Συναυλία με τη «Μουσική ΚρΕΠΑΛη»
Η «Μουσική ΚρΕΠΑΛη» γεννήθηκε μέσα από την κοινή αγάπη μαθητών, μαθητριών και εκπαιδευτικών του Πρότυπου ΕΠΑΛ Ξάνθης για τη μουσική. Αποτελεί έναν χώρο δημιουργικής έκφρασης, συνεργασίας και επικοινωνίας, όπου η μουσική γίνεται γέφυρα που ενώνει ανθρώπους διαφορετικών ηλικιών και εμπειριών. Μέσα από αυτή τη διαδρομή καλλιεργούνται σχέσεις εμπιστοσύνης, αναδεικνύονται ταλέντα και δημιουργούνται όμορφες εμπειρίες που ξεπερνούν τα όρια της σχολικής καθημερινότητας. Για εμάς, η συμμετοχή στις Γιορτές Παλιάς Πόλης δεν είναι μόνο μια μουσική εμφάνιση. Είναι μια ευκαιρία να μοιραστούμε με την τοπική κοινωνία τη χαρά της δημιουργίας, να παρουσιάσουμε το έργο και το ανθρώπινο πρόσωπο του Πρότυπου ΕΠΑΛ Ξάνθης και να συμβάλουμε, με τον δικό μας τρόπο, σε έναν από τους σημαντικότερους πολιτιστικούς θεσμούς της πόλης μας.
Μέλη του μουσικού σχήματος
Μαθητές – μαθήτριες
Ευγενία Δημητροπούλου - Λαμπρινή Μιχαλισλή - Σοφία Μιχαλισλή - Μαρία Παναηλίδου - Μαρίνα Πέτροβα (τραγούδι)
Αλέξανδρος Βούβαρης - ακουστική και ηλεκτρική κιθάρα
Γεώργιος Βούβαρης - Κρουστά (μπεντίρ, αραβική νταρμπούκα, νταούλι)
Guests: Αναστασία Μιχαλισλή - τραγούδι, Χριστίνα Χατζή - τραγούδι - ακουστική κιθάρα.
Εκπαιδευτικοί
Αναστασία Ανδρονικίδου – πιάνο
Σοφία Σπυροπούλου – πιάνο
Λεωνίδας Ζαρειφίδης τρίχορδο μπουζούκι
Βούβαρης Λάζαρος - τραγούδι, ούτι και ακουστική κιθάρα 
Υπεύθυνος Μουσικής ΚρΕΠΑΛης Λάζαρος Βούβαρης		

20:00 Θερινό Δημοτικό Αμφιθέατρο
Κοινωνικό Κέντρο «Σταύρος Χαλιορής», «Εφηβικό Θεατρικό Εργαστήρι»
Θεατρική παράσταση «Online - Offline» του Δημήτρη Μπουζάρα σε σκηνοθεσία του θεατρολόγου Βασίλη Αυγέα.
Το έργο μας ταξιδεύει σε δύο πραγματικότητες: αυτή της οθόνης, που μπορεί πίσω της να κρύβει μοναξιά και αυτή της αληθινής επαφής με την οικογένεια, τους φίλους και τα αγαπημένα μας πρόσωπα. Ένα έργο τρυφερό, σύγχρονο κι επίκαιρο, που μας θυμίζει πως η αληθινή σύνδεση δεν χρειάζεται Wi-Fi, αλλά καρδιά. 		


20:30 Παλιό Δημαρχείο Ξάνθης, αυλή, Μαυρομιχάλη 6, Παλιά Πόλη.
Ρεμπέτικη βραδιά με το Ρεμπέτικο Εργαστήρι της ΦΕΞ
Φέτος, στις Γιορτές Παλιάς Πόλης, παίρνει θέση στη σκηνή το Ρεμπέτικο Εργαστήρι της Φιλοπρόοδης Ένωσης Ξάνθης. Ρεμπέτικα τραγούδια του μεσοπολέμου και των πρώτων μεταπολεμικών χρόνων ζωντανεύουν μέσα από μπουζούκια, μπαγλαμάδες και φωνές που κουβαλούν τη μνήμη μιας ολόκληρης εποχής. Μια βραδιά για να σιγοτραγουδήσουμε, να χορέψουμε και να αφεθούμε στους ρυθμούς που αγαπήσαμε, κάτω από τον ουρανό της παλιάς πόλης. Επιμέλεια: Δημήτρης Διαμαντίδης 

20:30 Λύκειον των Ελληνίδων Ξάνθης, Αγ. Γεωργίου 1, Αυλή.
Παράσταση θεάτρου σκιών «Τα καινούρια ρούχα του Πασά»
Το Λύκειον των Ελληνίδων Ξάνθης και ο Θίασος Σκιών «Τα Παραμύθια του Καραγκιόζη» παρουσιάζουν την παράσταση «Τα καινούργια ρούχα του Πασά», που βασίζεται στο κλασικό έργο « Τα καινούργια ρούχα του αυτοκράτορα».
Ο Πασάς κλείνει τα πενήντα, μισό αιώνα ζωής! Θέλει στα γενέθλιά του να φορέσει ένα ρούχο που θα κάνει εντύπωση. Ραφτάδες καταφθάνουν στον μπερντέ από παντού και προτείνουν υφάσματα για την καινούργια φορεσιά. Ποιος θα βγει νικητής στον διαγωνισμό αυτόν και τι μοναδικό θα έχουν τα καινούργια ρούχα του Πασά? 
Η συνέχεια στο πανί… 					
Είσοδος: 3 ευρώ    

21:00 Στέκι πολιτιστικού συλλόγου Κρητών Χορευτών Ξάνθης Αποσπερίτες, Ύδρας 4 δίπλα από την Πυροσβεστική.
Κρητικό γλέντι με τη μουσική συνοδεία του συγκροτήματος του Γιώργου Σφακιανάκη.
Μαζί του οι: Γιώργος Πλαζομίτης λαούτο, Νίκος Τσακνάκης κιθάρα, Δημήτρης Τεμουσκος κρουστά, Βαγγέλης Μπαντής Ασκομαντούρα-Γκάιντα		


21:00 Στέκι συλλόγου Σαρακατσάνων Ξάνθης «Ο Λεπενιώτης», οδός Βασ. Σοφίας.
Πλούσιο παραδοσιακό σαρακατσάνικο γλέντι. Τραγούδι Γιώτα Γρίβα, Κώστας Μπανιώτης, κλαρίνο Ζήσης Τσολακίδης

21:00 Στέκι Πολιτιστικού Συλλόγου «Διόνυσος», Ορφέως και Πινδάρου γωνία.
Η μουσική σκηνή του Διόνυσου υποδέχεται τους «Underhill West» με το project τους «Acoustic Vibes»! Παγκόσμιες ξένες επιτυχίες από όλες τις δεκαετίες που άφησαν εποχή διασκευασμένες στον δικό τους απολαυστικό και μοναδικό ήχο. Η βραδιά που έγινε θεσμός! 


21:00 Στέκι Συλλόγου Μικρασιατών Ν. Ξάνθης, οδός Ιωακείμ Σγουρού
Παραδοσιακό γλέντι στο στέκι του Συλλόγου Μικρασιατών με τους «Μπάντα Τέτοια». Ένα μουσικοχορευτικό ταξίδι στις παραδοσιακές μουσικές από τη Θράκη, τη Μακεδονία, τη Μικρά Ασία, τα νησιά και την υπόλοιπη ηπειρωτική Ελλάδα.
Μέλη της ορχήστρας: Γεράκης Τσαρμαντίδης  (πνευστά - κλαρίνο, καβάλ, τσαμπούνα), Γιώργος Παραπέρογλου (ακορντεόν), Γιώργος Μίχου (λαούτο), Μελέτης Παντελίδης (κρουστά - νταούλι, τουμπελέκι, ντέφια, γκραν κάσα), Χάρης Τσιπουρίδης (βιολί), Αναστασία Χατζησταύρου (τραγούδι) 


21:00 Στέκι συλλόγου Ποντίων Ν. Ξάνθης, parking Λευκού Πύργου και Χασιρτζόγλου.
Ποντιακή βραδιά 
Παρέα με τον γλυκόλαλο Κώστα Θεοδοσιάδη στο τραγούδι, και τον Τάσο Πετρόπουλο στη λύρα
και τον Γιάννη Καμπά στο αγγείο. Συμμετέχουν και τα παιδιά του συλλόγου.


21:00 Στέκι συλλόγου Εβριτών Ξάνθης, πάρκο Λιμνίου. 
Παραδοσιακή Ορχήστρα «Θρηίκιος Ήχος»
Αλέξανδρος Κοκκαλίδης – Θρακιώτικη Λύρα/Τραγούδι, Καρυοφίλης Δουλουκιτάκης – Γκάιντα, Γιώργος Παπαδόπουλος – Κρουστά, Γιάννης Κοτσάμπασης - Ακορντεόν.



Πέμπτη 3 Σεπτεμβρίου 

20:30 Κεντρική Σκηνή - Πλατεία Μητροπόλεως

Συναυλία «Νίνα Μαζάνη»

Η Νίνα Μαζάνη γεννήθηκε και μεγάλωσε στην Ξάνθη και αποτελεί μία από τις πιο ξεχωριστές παρουσίες της νέας ελληνικής μουσικής σκηνής, με ιδιαίτερη χροιά, δυναμική σκηνική παρουσία και έντονη καλλιτεχνική ταυτότητα. Τα τελευταία χρόνια έχει ξεχωρίσει μέσα από επιτυχημένες live εμφανίσεις και sold out παραστάσεις σε σημαντικές μουσικές σκηνές, ενώ το κοινό την έχει αγαπήσει για τις ιδιαίτερες ερμηνείες, τις διασκευές και τα προσωπικά της τραγούδια. Στην πορεία της έχει συνεργαστεί με σημαντικούς καλλιτέχνες όπως η Μαρινέλλα, ο Πάνος Μουζουράκης, ο Κωστής Μαραβέγιας και ο Φοίβος Δεληβοριάς, συμμετέχοντας σε μουσικές παραστάσεις και δημιουργικά projects που ανέδειξαν τη σκηνική και ερμηνευτική της δύναμη. Ξεχωριστή θέση στη δισκογραφική της πορεία έχουν οι κυκλοφορίες «Η Νύχτα Μυρίζει Γιασεμί», «Το Νόημα της Ζωής», αλλά και η συνεργασία της με τον Papazo στο «Είναι Εντάξει Μαζί Μου», που γνώρισε μεγάλη επιτυχία στα digital platforms και τα social media. Σημαντικός σταθμός στην πορεία της αποτέλεσαν και οι δύο συνεχόμενες χρονιές συνεργασίας της με τον Τάκη Ζαχαράτο, ενώ τη φετινή σεζόν βρέθηκε επί σκηνής μαζί με τον ίδιο και την Έλενα Παπαρίζου σε μία από τις πιο πολυσυζητημένες μουσικοθεατρικές παραγωγές της χρονιάς. Με σταθερά ανοδική πορεία, έντονη παρουσία στη σύγχρονη μουσική σκηνή και ένα κοινό που μεγαλώνει συνεχώς, η Νίνα Μαζάνη συνεχίζει να ξεχωρίζει ως μία από τις πιο υποσχόμενες καλλιτεχνικές παρουσίες της γενιάς της. 


18:00 Θεματικό Πάρκο Λιμνίο
Δημιουργικά εργαστήρια τεχνολογίας και απασχόλησης για παιδιά
Ο Δήμος Ξάνθης ετοίμασε για τα παιδιά ένα «Φεστιβάλ Τεχνολογίας» στο οποίο τα παιδιά θα εξερευνήσουν τον μαγικό κόσμο της τεχνολογίας μέσα από καινοτόμες και διαδραστικές δραστηριότητες: Εκπαιδευτική ρομποτική, VR Γυαλιά, GREEN SCREEN PHOTOBOOTH, 3D PRINTING/3D PENS, 3D Ζωγραφική, BIKE POWERED EXPERIENCE, ROBOT DOG SHOW		

18:30 Πολυχώρος Τέχνης και Σκέψης «Οικία Μάνου Χατζιδάκι», Βενιζέλου 15
Σύλλογος για την Προστασία και Αναβίωση της Παλιάς Ξάνθης 
Ιστορική περιήγηση: «Ακροβαδίζοντας στα χνάρια του Μάνου Χατζιδάκι. Μια περιήγηση στην παλιά πόλη της Ξάνθης», από τον Δ. Κασαπίδη Δρ. Ιστορίας (U.J.) και Δρ. Ιστορίας της τέχνης (Δ.Π.Θ.)
Η διαδρομή ξεκινά από το αρχοντικό του Ισαάκ Ντανιέλ, όπου διέμεινε για κάποιο διάστημα ως παιδί ο Μάνος Χατζιδάκις και νοητά ακολουθώντας τα ίχνη του ως το σπίτι της δασκάλας του διασχίζουμε την Αγίου Βλασίου, όπου μιλάμε για τα αρχοντικά και τις οικογένειες τους. Κατόπιν κατευθυνόμαστε  στο ναό του Αγίου Γεωργίου, βλέπουμε το σπίτι της δασκάλας του, περνάμε από τα αρχοντικά Στάλιου και Χασιρτζόγλου, περνάμε από το παλαιό μαγαζί του Αντίκα, το παλαιό δημαρχείο, ανεβαίνουμε την πρώην οδό Παλαιολόγου περνάμε από τα αρχοντικά Κουγιουμτζόγλου, φτάνουμε στη πλατεία Μητροπόλεως και από εκεί αφού προσπεράσουμε  το αρχοντικό Μιχαλόπουλου, αλλά και το παλιότερο σπίτι της Ξάνθης καταλήγουμε στο Καβάκι και μέσα από την εναπομείνασα πύλη των τειχών  της πόλεως καταλήγουμε στο Λιμνίο. 

18:30 Λύκειον των Ελληνίδων Ξάνθης, Αγ. Γεωργίου 1 (Αυλή)
«Επετειακές Κατασκευές»
Η φετινή χρονιά αποτελεί ορόσημο για το Λύκειον των Ελληνίδων Ξάνθης, αφού συμπληρώνει 50 χρόνια προσφοράς, λειτουργίας και συνέχισης του πολιτισμού, της παράδοσης και των εθίμων. Μέρος του πολιτισμού αποτελεί και η παιδεία. Στο πλαίσιο εορτασμού των 50 χρόνων λειτουργίας του περιμένουμε τους μικρούς μας φίλους να δημιουργήσουμε επετειακές κατασκευές και να ευχηθούμε για τα επόμενα 50 χρόνια. Οι κατασκευές θα πραγματοποιηθούν υπό την καθοδήγηση των εκπαιδευτικών, της κ. Δήμητρας Ταρασιάδου και του κ. Χρήστου Κυριαζάκη.	

19:00 Θεματικό Πάρκο Λιμνίο
Δημιουργική απασχόληση και εργαστήρια για παιδιά
«Ανοιχτό μάθημα χορού…» 
[bookmark: _Hlk202877969]Το Εργαστήρι Σύγχρονου-Μοντέρνου Χορού του ΙΘΤΠ σας προσκαλεί σε ένα ανοιχτό μάθημα, με πολύ παιχνίδι και χορό και με πρωταγωνιστές παιδιά από 4-14 ετών. Ελάτε να ακούσουμε μουσική, να αυτοσχεδιάσουμε, να χορέψουμε και να αλληλοεπιδράσουμε. Τι χρειαζόμαστε; Όρεξη για χορό, κέφι, άνετα ρούχα, ε και ένα μπουκαλάκι νερό!!! 				
Επιμέλεια: Έλενα Μπουγκάεβα Καθηγήτρια χορού-Χορογράφος
Οργάνωση: Εργαστήρι Σύγχρονου-Μοντέρνου Χορού του ΙΘΤΠ 		

19:30 Νεανική Σκηνή - Βασ. Σοφίας και Ύδρας
Συναυλία με το «Μουσαδές Music school»
Με οδηγό την αγάπη για τη μουσική, το Mousades Music School διαθέτει την καλύτερη ομάδα καθηγητών μουσικής σε σύγχρονα όργανα (κιθάρα, μπάσο, drums, πλήκτρα, φωνή). Κάθε ένας ξεχωριστά αλλά και όλοι μαζί δημιουργούν ένα πολύ ενδιαφέρον μείγμα μουσικών, με γνώσεις που καλύπτουν όλα τα σύγχρονα ακούσματα. Το Mousades Music School είναι ένα πραγματικό εργαστήριο μουσικής καθώς μαθητές και καθηγητές αλληλεπιδρούν, μαθαίνουν, μοιράζονται, διασκεδάζουν, γίνονται μία μεγάλη παρέα και ανακαλύπτουν μαζί τη τέχνη της μουσικής. Χρόνια τώρα, κάθε νέος μαθητής γίνεται και ένα νέο μέλος στη μεγάλη μουσική οικογένεια του σχολείου και αυτό είναι κάτι για το οποίο είμαστε περήφανοι καθώς οι φιλίες, οι παρέες και η προσωπική επαφή είναι ο ιδανικότερος καταλύτης για τη μουσική. Γι’ αυτό και κάθε μας συναυλία ή εκδήλωση είναι μία ευκαιρία για να γιορτάσουμε όλοι μαζί! 


19:30 Αμφιθέατρο Κεντρικής Πλατείας.
Μουσικοχορευτική εκδήλωση 
Οι παιδικές φωνές της του Κοινωνικού Κέντρου «Σταύρος Χαλιορής» θα τραγουδήσουν πολλά όμορφα τραγούδια και τα κορίτσια των Τμημάτων Χορευτικής Γυμναστικής θα παρουσιάσουν ένα πρόγραμμα γεμάτο ρυθμό και κίνηση!	

20:00 Δρόμοι και σοκάκια της Παλιάς Πόλης
Η «Μπαντινάδα», η μπάντα κρουστών του Λυκείου των Ελληνίδων Ξάνθης περιδιαβαίνει τα σοκάκια της Παλιάς Πόλης δίνοντας ζωντάνια στα στέκια των Πολιτιστικών Συλλόγων.	

[bookmark: _Hlk202878061]
21:00 Σπίτι Πολιτισμού ΦΕΞ
Παραδοσιακή βραδιά - χορευτικό εργαστήρι με το συγκρότημα «Μπάντα Τέτοια»
Παίζουν οι μουσικοί: Γκεράκης Τσαρμαντίδης στο κλαρίνο, καβάλι, τσαμπούνα, τραγούδι, Γιώργος Μίχου στο λαούτο, Χάρης Τσιπουρίδης στο βιολί, Μελέτης Παντελίδης στα κρουστά ο Γιώργος Παραπέρογλου στο ακορντεόν και η Αναστασία Χατζησταύρου στο τραγούδι.
Οργάνωση: ΦΕΞ - χορευτικό εργαστήρι ΦΕΞ  

21:00 Στέκι συλλόγου Σαρακατσάνων Ξάνθης «Ο Λεπενιώτης», οδός Βασ. Σοφίας
Πλούσιο παραδοσιακό σαρακατσάνικο γλέντι. Τραγούδι Σάκης Μπανιώτης, κλαρίνο Σταύρος Τσίκος. 


21:00 Στέκι Πολιτιστικού Συλλόγου «Διόνυσος», Ορφέως και Πινδάρου γωνία.
Η μουσική σκηνή του Διόνυσου υποδέχεται τους «Άτακτους» και μετατρέπεται στο πιο αυθεντικό ρεμπέτικο στέκι που έχετε συναντήσει ποτέ! 

21:00 Στέκι Συλλόγου Μικρασιατών Ν. Ξάνθης, οδός Ιωακείμ Σγουρού
Καππαδοκικό γλέντι
Έχουμε την χαρά να φιλοξενούμε στο Στέκι των Μικρασιατών μία παρέα εξαιρετικών καλλιτεχνών οι οποίοι θα μας ταξιδέψουν μουσικά σε περιοχές όπως η Καππαδοκία, η Μ. Ασία , η Κωνσταντινούπολη. Με τη συμβολή των οργάνων της ανατολής όπως το κανονάκι, το ούτι, το βιολί και η νταραμπούκα θα ξεκινήσουμε από την Καισάρεια, το Ικόνιο ,τη Σινασό και άλλες περιοχές της Καππαδοκίας, θα γυρίσουμε πίσω στο χρόνο για να βιώσουμε ένα αυθεντικό Καππαδοκικό γλέντι όπως αυτό γίνονταν στην γείτονα χώρα πριν από πολλά χρόνια. Το ταξίδι μας αυτό αφού περάσει από την Κωνσταντινούπολη θα καταλήξει στα Μικρασιατικά παράλια και συγκεκριμένα στο Μελί της Μ. Ασίας από όπου θα ακουστούν μελωδίες λησμονημένες στο διάβα του χρόνου.
Χρήστος Μπαρτζόπουλος (τραγούδι – κανονάκι), Γιώργος Ψάλτης (Βιολί-τραγούδι), Πανορμίτης Μπούμπας (Λαούτο), Διαμαντής Μπαρτζόπουλος (Κρουστά). 


21:00 Στέκι συλλόγου Ποντίων Ν. Ξάνθης, parking Λευκού Πύργου και Χασιρτζόγλου. 
Ποντιακή βραδιά
Παρέα με τον Γιάννη Κουρτίδη στο τραγούδι, και τον Γιάννη Σανίδη στη λύρα και τον Γιάννη Καμπά στο αγγείο. Συμμετέχουν και τα παιδιά του συλλόγου.


21:00 Στέκι πολιτιστικού συλλόγου Κρητών Χορευτών Ξάνθης «Αποσπερίτες», Ύδρας 4 δίπλα από την Πυροσβεστική.
Κρητικό γλέντι, άρωμα και γεύσεις Κρήτης, με το σχήμα του Μανώλη Παπαδάκη. Μαζί του οι:
Μηνάς Μπαλτζάκης 1ο λαούτο, Κώστας Τζανάκης 2ο λαούτο! 	


21:00 Στέκι συλλόγου Εβριτών Ξάνθης, πάρκο Λιμνίου. 
Παραδοσιακό σχήμα «Ακριτικός Ήχος»
Ευθυμία Καλεντζίδου – τραγούδι, Κωνσταντίνος Μιχαηλίδης – κλαρίνο/τραγούδι, Ανδρέας Κανταρίδης – γκάιντα, Ζήσης Κωνσταντινίδης – πλήκτρα, Γιώργος Τσομπανίδης – βιολί, Θοδωρής Αμυγδαλάς - κρουστά 	



Παρασκευή 4 Σεπτεμβρίου 

20:30 Κεντρική Σκηνή - Πλατεία Μητροπόλεως
Συναυλία «Νατάσσα Μποφίλιου»: «Το Μέτρημα»
Μαζί της ο Θέμης Καραμουρατίδης και ο Γεράσιμος Ευαγγελάτος

Το «Μέτρημα» είναι μια μουσική παράσταση της Νατάσσας Μποφίλιου, του Θέμη Καραμουρατίδη και του Γεράσιμου Ευαγγελάτου, γεννημένη σε μια στιγμή μετάβασης. Είκοσι χρόνια κοινής διαδρομής, ένας κύκλος που έκλεισε με το «Κάτι καίγεται» και ένα νέο κεφάλαιο που ετοιμάζεται να ανοίξει, γίνονται η αφορμή για ένα ζωντανό μέτρημα τραγουδιών, λέξεων και στιγμών, από τον πυρήνα του ρεπερτορίου τους μέχρι τα πρώτα ίχνη όσων έρχονται, σε μια παράσταση απλή στη μορφή της και ουσιαστική στο αποτύπωμά της.
Ένα βήμα μετά, ένα βήμα πριν, βρίσκουμε άλλη μια αφορμή να επιδοθούμε σε ένα Μέτρημα ζωής. Μετράμε τα χρόνια, τους ανθρώπους, τα τραγούδια και τις στιγμές που άφησαν το σημάδι τους σε εμάς και στον κόσμο μας.
Έναν χρόνο αφού έκλεισε ο εκρηκτικός κύκλος του «Κάτι καίγεται», είκοσι χρόνια από τότε που ξεκίνησε το ταξίδι της κοινής μας πορείας και μια ανάσα πριν ανοίξει το νέο της κεφάλαιο, ανατρέχουμε σε σημειωματάρια, κουβέντες και αναμνήσεις και επιδιδόμαστε στην αγαπημένη μας ασχολία: Σε έναν απολογισμό χωρίς ίχνος νοσταλγίας, με το βλέμμα στραμμένο στην επόμενη μέρα.
Κρατώντας την ουσία της αυθεντικής συγκίνησης του πυρηνικού μας ρεπερτορίου, προσθέτοντας και μια μικρή γεύση από τα επόμενα, επιστρέφουμε στην απλότητα, προετοιμάζοντας το έδαφος για μια νέα, καθαρή εποχή που φέρνει απενοχοποιημένα όλη την ουσία της τέχνης μας.
Σε αυτό το μέτρημα, ανασκόπηση και αντίστροφη μέτρηση μαζί, ανυπομονούμε να σας συναντήσουμε.”
Νατάσσα / Θέμης / Γεράσιμος

Συντελεστές:
Νατάσσα Μποφίλιου
Θέμης Καραμουρατίδης – Ενορχηστρώσεις
Γεράσιμος Ευαγγελάτος – Επιμέλεια προγράμματος

Μουσικοί:
Θέμης Καραμουρατίδης – πιάνο 
Άρης Ζέρβας - τσέλο
Γιώργος Κάστανος - σαξόφωνο 
Γιώργος Καρδιανός - ακουστική και ηλεκτρική κιθάρα
Γιώργος Μπουλντής - μπάσο
Μανώλης Γιαννίκιος - τύμπανα
 
Ηχοληψία: Γιάννης Παξεβάνης, Αντώνης Ζαχόπουλος
Σχεδιασμός φώτων: Περικλής Μαθιέλλης		




[bookmark: _Hlk202878201]16:00 Δημοτικό Αμφιθέατρο Ξάνθης.
9ο Σκακιστικό Τουρνουά «Γεώργιος Πλατσίδης»
Ο Σκακιστικός Όμιλος Ξάνθης σε συνεργασία με την Σκακιστική Ακαδημία Ξάνθης «Δημόκριτος», διοργανώνει τουρνουά Blitz. 		

18:30 Λύκειον των Ελληνίδων Ξάνθης, Αγ. Γεωργίου 1, Αυλή.
«Χειροποίητες Κατασκευές»
Το Λύκειον των Ελληνίδων Ξάνθης σε συνεργασία με την ΚΟΙΝ.Σ.ΕΠ «ΕΝΤΕΧΝΩΣ» προσκαλούν παιδιά ηλικίας 6-12 ετών για να δημιουργήσουν χειροποίητες κατασκευές χρησιμοποιώντας διάφορες τεχνικές.			 

18:30 και 20:00 Πολυχώρος Τέχνης και Σκέψης «Οικία Μάνου Χατζιδάκι», Βενιζέλου 15
Παράσταση δρόμου «ΔΙΑΣΧΙΖΟΝΤΑΣ »
Μερικές φορές τα τραγούδια είναι χαρακτηριστικά των περιοχών από τις οποίες προέρχονται. Άλλες φορές, φτάνουν μαζί με αυτούς που, για κάποια περίσταση της ζωής, πρέπει να ταξιδέψουν, να μεταναστεύσουν ή να φύγουν. ΔΙΑΣΧΙΖΟΝΤΑΣ αποτελείται από παραδοσιακά πολυφωνικά τραγούδια της Ιταλίας, της Ελλάδας, της Ισπανίας, τραγούδια στη διάλεκτο της Νότιας Ιταλίας (γρεκάνικα) και τραγούδια της Ανατολικής Ευρώπης. Το κοινό θα μας ακολουθήσει σιωπηλά στις γωνιές της πόλης, αναζητώντας έναν «χαμένο, αόρατο χρόνο» που μερικές φορές θέλουμε να αρνηθούμε ότι υπάρχει. 
Μια εμπειρία που μας θυμίζει αυτό που είμαστε, αυτό που πάντα ήμασταν… αιώνιοι περιπλανώμενοι.      


19:00 Θεματικό Πάρκο Λιμνίο
«Γνωρίζω το δέντρο, γνωρίζω το δάσος»
Τα παιδιά 9-12 ετών, θα έχουν την ευκαιρία να ανακαλύψουν το δάσος μέσα από μια σύντομη ενημέρωση για την σημασία και την προστασία των δέντρων όχι μόνο ως περιβαλλοντικό καθήκον αλλά και ως κοινωνική και εθνική ευθύνη. Στην συνέχεια, παιδιά και γονείς, θα περιηγηθούν στον χώρο του Λιμνίου για την αναγνώριση των διάφορων δέντρων που υπάρχουν, θα μάθουν πως μετράμε την ηλικία ενός δέντρου και θα εξασκηθούν τα ίδια πάνω σε τομές κορμών. Τέλος θα γίνει επίδειξη επιστημονικών οργάνων για την μέτρηση του ύψους και άλλων στοιχείων των δέντρων, πραγματοποιώντας απλές μετρήσεις στα δέντρα.  
Επιμέλεια: Παντελεήμων Θεοδωρίδης Δασολόγος, Άγγελος Τσίκας Δασολόγος
Οργάνωση: ΙΘΤΠ, Δασαρχείο Ξάνθης			


19:00 Λαογραφικό και Ιστορικό Μουσείο Ξάνθης, στην αυλή με τα Χαμάμ  
Παιδική εκδήλωση - Βιβλιοπαρουσίαση «Υποθέσεις Καρδιάς»
Στις Γιορτές Παλιάς Πόλης, στην πιο ατμοσφαιρική αυλή, το Βιβλιοπωλείο Πυργελή και η Φιλοπρόοδος Ένωση Ξάνθης σας προσκαλούν στην παρουσίαση του βιβλίου «Υποθέσεις Καρδιάς» των μαθητικών συγγραφικών ομάδων του προγράμματος Βιβλιοδεσμοί (Εκδόσεις Ευφυές). Τι συμβαίνει όταν τα παιδιά παίρνουν τον λόγο και γράφουν για όσα πραγματικά έχουν σημασία; Για τη φιλία που δοκιμάζεται, τις λέξεις που πληγώνουν, τις σιωπές που μιλούν και τις μικρές πράξεις που μπορούν να αλλάξουν έναν κόσμο; Στις «Υποθέσεις Καρδιάς», οι μαθητικές συγγραφικές ομάδες μάς παραδίδουν ιστορίες γεμάτες ευαισθησία, χιούμορ, αλήθεια και ελπίδα. Ιστορίες που αγγίζουν τα παιδιά, συγκινούν τους μεγάλους και θυμίζουν σε όλους πως η καρδιά δεν μεγαλώνει ποτέ αρκετά ώστε να πάψει να εκπλήσσεται. Μια ξεχωριστή βραδιά γνωριμίας με ένα βιβλίο που έχει τη δύναμη να ενώσει γενιές. Ελάτε να ακούσουμε τις φωνές των παιδιών, να συζητήσουμε, να συγκινηθούμε και να ανακαλύψουμε γιατί οι πιο σημαντικές υποθέσεις της ζωής είναι πάντα υποθέσεις καρδιάς. Για παιδιά, γονείς, εκπαιδευτικούς και για όλους όσοι εξακολουθούν να πιστεύουν στη δύναμη μιας καλής ιστορίας.
Οργάνωση: ΦΕΞ - Ιστορικό & Λαογραφικό Μουσείο Ξάνθης – βιβλιοπωλείο Πυργελή. Είσοδος ελεύθερη 


19:30 Νεανική Σκηνή - Βασ. Σοφίας και Ύδρας
[bookmark: _Hlk202878290]Συναυλία με το «Art Lab»
Το σύγχρονο μουσικό εργαστήρι Art Lab έχοντας ολοκληρώσει την 13η εκπαιδευτική του χρονιά με επιτυχία, καλωσορίζει την επόμενη με ένα δυνατό live σπουδαστών και καθηγητών. Εφαρμόζοντας τις πιο σύγχρονες και αποτελεσματικές εκπαιδευτικές μεθόδους, οι δάσκαλοι μας προσφέρουν στους σπουδαστές τους όλα τα απαραίτητα μουσικά εφόδια που απαιτούνται για μία ουσιαστική ενασχόληση με την μουσική ή και μια επιτυχημένη επαγγελματική σταδιοδρομία. Μέσω της προσεκτικά επιλεγμένης ύλης, της εις βάθος εκπαιδευτικής προσέγγισης και της πληθώρας βοηθητικού μουσικού εξοπλισμού, το μουσικό εργαστήρι του Art Lab αποτελεί πλέον την πιο αξιόπιστη επιλογή στον χώρο της μοντέρνας μουσικής εκπαίδευσης και όχι μόνο. Όντας ο μοναδικός ακουστικά μελετημένος χώρος στην ευρύτερη περιοχή, το live room του Art Lab έχει αναγνωρισθεί από το σύνολο των μουσικών ως το καταλληλότερο μέρος τόσο για ένα ποιοτικό και αποτελεσματικό rehearsing όσο και για ένα άρτιο, ολοκληρωμένο και επιτυχημένο recording. 

20:30 Θεματικό Πάρκο Λιμνίο
Παράσταση θεάτρου σκιών από τον θίασο «Τα παραμύθια του Καραγκιόζη»
«Ο Καραγκιόζης γιατρός με το ζόρι».
Ο Θίασος Σκιών «Τα παραμύθια του Καραγκιόζη» παρουσιάζει την παράσταση «Ο Καραγκιόζης γιατρός με το ζόρι». Πρόκειται για κλασικό έργο του μεσοπολέμου, που βασίζεται στη γνωστή παράσταση του Μολιέρου «Δια της βίας γιατρός».
Η Βεζυροπούλα είναι άρρωστη και έχουν καλέσει όλους τους μεγάλους γιατρούς για να τη βοηθήσουν, αλλά μάταια. Ο Χατζηαβάτης, που μάλωσε με τον Καραγκιόζη, προκειμένου να τον εκδικηθεί, τον παρουσιάζει στο σεράι ως μεγάλο πρακτικό γιατρό. Η ευτράπελη ιατρική ομάδα που δημιουργείται αναλαμβάνει τη θεραπεία της Βεζυροπούλας, που έχει βουβαθεί από το στοιχειό του πηγαδιού! Ανακαλύπτουν όμως πως η αιτία της αρρώστιας της είναι άλλη…
Η συνέχεια στο πανί…	
Οργάνωση Δήμος Ξάνθης, είσοδος δωρεάν.

21:00 Σπίτι Πολιτισμού ΦΕΞ
Παραδοσιακή βραδιά - Χορευτικό Εργαστήρι «Τα Χάλκινα της Γουμένισσας»
Το μουσικό σχήμα των Ασαρτζήδων με χάλκινα κυρίως, αλλά και με διάφορα άλλα όργανα συνεχίζει την μακρά παράδοση που έχει δημιουργήσει. Από πάππου προς πάππου, από γενιά σε γενιά. Ένα πανόραμα παραδοσιακής μουσικής από τη Μακεδονία.
Οργάνωση: ΦΕΞ | Χορευτικό Εργαστήρι ΦΕΞ 13

21:00 Στέκι συλλόγου Σαρακατσάνων Ξάνθης «Ο Λεπενιώτης», οδός Βασ. Σοφίας.
Πλούσιο παραδοσιακό σαρακατσάνικο γλέντι. Τραγούδι Κώστας Μπανιώτης, Γιάννης Μπανιώτης, κλαρίνο Άρης Μουγκοπέτρος.

21:00 Στέκι Πολιτιστικού Συλλόγου «Διόνυσος», Ορφέως και Πινδάρου γωνία.
Η μουσική σκηνή του Διόνυσου υποδέχεται τους «Άτακτους» και μετατρέπεται στο πιο αυθεντικό ρεμπέτικο στέκι που έχετε συναντήσει ποτέ! 

21:00 Στέκι Συλλόγου Μικρασιατών Ν. Ξάνθης, οδός Ιωακείμ Σγουρού
Ένα ιδιαίτερο ξεχωριστό πρόγραμμα με κέντρο αυτή τη φορά την πόλη της Σμύρνης θα πραγματοποιηθεί στη φιλόξενη αυλή των Μικρασιατών από τους καταξιωμένους μουσικούς στο χώρο της παραδοσιακής μουσικής. Απόψε θα περιδιαβούμε στα Καφέ Αμάν της Σμύρνης , θα διασκεδάσουμε με αστικές μελωδίες των αρχών του 20ου αιώνα, τότε που στην Σμύρνη ο χρόνος κυλούσε ανέμελα και οι άνθρωποι γλεντούσαν χωρίς πολλές έγνοιες. Στην περιήγηση μας αυτή δεν θα παραλείψουμε να τραγουδήσουμε για το Κορδελιό, τον Μπουτζά, τον Μπουρνόβα αλλά και τόσες άλλες περιοχές της Κοσμοπολίτικης Σμύρνης που εκείνη την εποχή αποτελούσε το κέντρο της Ανατολής 
Χρήστος Μπαρτζόπουλος (τραγούδι – κανονάκι), Ευγενία Μαυρομάτη (τραγούδι), Γιώργος Ψάλτης (Βιολί-τραγούδι), Πανορμίτης Μπούμπας (Λαούτο), Διαμαντής Μπαρτζόπουλος (Κρουστά) 



21:00 Στέκι συλλόγου Ποντίων Ν. Ξάνθης, parking Λευκού Πύργου και Χασιρτζόγλου. 
Ποντιακή βραδιά
Με τους Γιώργο Παπαγιαννίδη στο τραγούδι, τον Παναγιώτη Κοργιανίδη στη λύρα. Συμμετέχουν και τα παιδιά του συλλόγου.


21:00 Στέκι πολιτιστικού συλλόγου Κρητών Χορευτών Ξάνθης «Αποσπερίτες», Ύδρας 4 δίπλα από την Πυροσβεστική.
Κρητικό γλέντι, άρωμα και γεύσεις Κρήτης , με το σχήμα του Μανώλη Παπαδάκη. Μαζί του οι:
Μηνάς Μπαλτζάκης 1ο λαούτο, Κώστας Τζανάκης 2ο λαούτο!		

21:00 Στέκι συλλόγου Εβριτών Ξάνθης, πάρκο Λιμνίου. 
Παραδοσιακό σχήμα Γιώργου Συμεωνίδη 




Σάββατο 5 Σεπτεμβρίου 

20:30 Κεντρική Σκηνή - Πλατεία Μητροπόλεως
Συναυλία Μαρίνα Σπανού

Η Μαρίνα Σπανού ταξιδεύει το καλοκαίρι του 2026 και φέρνει στις αποσκευές της τη δροσιά, τις ιστορίες και τη νοσταλγία που μετατρέπονται σε μουσικές. Δίνει ραντεβού σε μικρές και μεγάλες πόλεις, σε ανοιχτούς χώρους σε όλη την Ελλάδα και την Κύπρο. Είτε έχεις ζήσει το live της ξανά είτε αυτή είναι η πρώτη σου φορά, σίγουρα θα θυμάσαι κι εσύ για πάντα αυτό το καλοκαίρι.

«θυμάσαι;
ήταν αρχές καλοκαιριού και ο κόσμος ήταν δικός μας
κλείσαμε τα μάτια σφιχτά και τραγουδήσαμε τους στίχους που μας πόνεσαν περισσότερο 
πιστέψαμε πως αν χορέψουμε αρκετά δυνατά θα μπορούσαμε να φτιάξουμε μια μικρή αιωνιότητα 
 
μια τελευταία εφηβεία, 
ένα αγαπημένο μπαρ,
η πιο γλυκιά μας αυλή,
το πιο ξεθωριασμένο παγκάκι,
ένας Αύγουστος από δυόσμο,
ένα μέτρο που δεν πρόλαβες,
ένα σινεμά που δεν είδες,
ένα ταξίδι που δεν τελειώνει,
θα είναι όλα εκεί 
όσα έχω κρατήσει 
και θα σε περιμένω 
να ζήσουμε ένα μαζί ξανά
όπως τότε
θυμάσαι;


Μαζί της:
Κωστής Βήχος, μπάσο, ενορχηστρώσεις
Διονύσης Μόρφης, κιθάρα
Αποστόλης Μπουρνιάς, κρουστά, τύμπανα
Γιώργος Κουρέλης, πλήκτρα
Ηλίας Καρούμπαλης, ηχοληψία
Αγαπητός Καταξάκης, ηχοληψία
Μαρία Βενετάκη, φωτισμοί
Marco Arguello, φωτογραφία αφίσας
Άρτεμις Βαλυράκη,  σχεδιασμός αφίσας
 Χρήστος Σπανός, καλλιτεχνική επιμέλεια


10:00 Λαογραφικό και Ιστορικό Μουσείο Ξάνθης 
Παιδική διαδραστική εκδήλωση «Μυστήριο στο Μουσείο»
Ένα διαδραστικό, ψηφιακά υποστηριζόμενο κυνήγι θησαυρού, μια εκπαιδευτική εμπειρία που απευθύνεται σε οικογένειες ή άλλες μικρές ομάδες επισκεπτών του Ιστορικού και Λαογραφικού Μουσείου της Ξάνθης. Μέσω των γρίφων και παιχνιδιών προσαρμοσμένων στα εκθέματα αλλά και στο ίδιο το κτίριο του Μουσείου, οι συμμετέχοντες καλούνται να εξερευνήσουν τόσο την ιστορική αφήγηση όσο και την μοναδική αρχιτεκτονική του κτιρίου. Μια δράση που λειτουργεί ως εναλλακτική μορφή ξενάγησης, ενισχύοντας την ενεργητική συμμετοχή και την παρατηρητικότητα, μετατρέποντας παράλληλα την περιήγηση σε μια δυναμική, βιωματική διαδικασία – σε ένα παιχνίδι για μικρούς και μεγάλους! 
Είσοδος: Ενήλικες 5€, παιδιά 2€  

11:00 Παλιό Δημαρχείο Ξάνθης
Σύλλογος για την Προστασία και Αναβίωση της Παλιάς Ξάνθης 
Με αφετηρία το Παλιό Δημαρχείο το ΚΕΠΕΑ/ΚΠΕ Βιστωνίδας σε συνεργασία με το Σύλλογο για την Προστασία και Αναβίωση της Παλιάς Ξάνθης μας προσκαλεί σε ένα ιστορικό περίπατο στα σοκάκια της Παλιάς Ξάνθης. Η δράση στηρίζεται στο εκπαιδευτικό Πρόγραμμα «Ο θησαυρός της Παλιάς Πόλης»


[bookmark: _Hlk202878480]15:30 Δημοτικό Αμφιθέατρο Ξάνθης.
9ο Σκακιστικό Τουρνουά «Γεώργιος Πλατσίδης»
Ο Σκακιστικός Όμιλος Ξάνθης σε συνεργασία με την Σκακιστική Ακαδημία Ξάνθης «Δημόκριτος», διοργανώνει τουρνουά Rapid. 	

18:30 Λύκειον των Ελληνίδων Ξάνθης, Αγ. Γεωργίου 1, Αυλή.
«Παιχνιδοτράγουδα – Χοροτράγουδα»
Το Λύκειον των Ελληνίδων Ξάνθης προσκαλεί τα παιδιά ηλικίας 7-12 ετών να γνωρίσουν τα παραδοσιακά τραγούδια που συνοδεύουν παιδικά παιχνίδια, συνδυάζοντας μουσική, λόγο και κίνηση.	

19:00 Λαογραφικό και Ιστορικό Μουσείο Ξάνθης, στην αυλή με τα χαμάμ.  
Παρουσίαση του βιβλίου «Η Τάρτα του Ρήγα» από τις εκδόσεις Λιλού Καγιέ
Στις Γιορτές Παλιάς Πόλης, στην πιο ατμοσφαιρική αυλή, το Βιβλιοπωλείο Πυργελή και η Φιλοπρόοδος Ένωση Ξάνθης σας προσκαλούν στην παρουσίαση του βιβλίου «Η Τάρτα του Ρήγα» από τις εκδόσεις Λιλού Καγιέ. Μια τρυφερή ιστορία για τα όνειρα, τις δυσκολίες, την επιμονή και τις φιλίες που γεννιούνται στις πιο απρόσμενες στιγμές.Σας περιμένουμε μικρούς και μεγάλους σε μια όμορφη διαδραστική συνάντηση γεμάτη αφήγηση, φαντασία και συμμετοχή, στην πιο ξεχωριστή αυλή της Παλιάς Πόλης.
Οργάνωση: ΦΕΞ - Ιστορικό & Λαογραφικό Μουσείο Ξάνθης – βιβλιοπωλείο Πυργελή. Είσοδος ελεύθερη 

19:00 Παλιό Δημαρχείο Ξάνθης, Μαυρομιχάλη 6, Παλιά Πόλη.
Παρουσίαση του βιβλίου «Ο στρατηγός και ο κανονιέρης»
Το αθλητικό μεγαλείο του Μίμη Δομάζου και του Αντώνη Αντωνιάδη και η συναρπαστική ιστορία μιας φιλίας που κράτησε σχεδόν εξήντα χρόνια, σε ένα βιβλίο.
Οι εκδόσεις Μίλητος και ο Σύλλογος Παλαιμάχων Ποδοσφαιριστών Ξάνθης θα πραγματοποιήσουν εκδήλωση παρουσίασης του βιβλίου του Κώστα Μπλιάτκα «Ο στρατηγός και ο κανονιέρης», το μεγαλείο της φιλίας των Μίμη Δομάζου και Αντώνη Αντωνιάδη. 
Για το βιβλίο θα μιλήσουν παλαίμαχοι διεθνείς ποδοσφαιριστές και ο Κώστας Μπλιάτκας, δημοσιογράφος και συγγραφέας του βιβλίου και βέβαια ο Αντώνης Αντωνιάδης, με την μεγάλη τριακονταετή του προσφορά ως πρόεδρος του ΠΣΑΠ στην υπόθεση της βελτίωσης της θέσης του Έλληνα ποδοσφαιριστή σε οικονομικό, ασφαλιστικό και κοινωνικό επίπεδο. 
Συγγραφέας: Κώστας Μπλιάτκας 


19:30 Νεανική Σκηνή - Βασ. Σοφίας και Ύδρας
Συναυλία «Μουσικό Εργαστήρι» 
Το Μουσικό Εργαστήριο καλωσορίζει τη νέα σχολική χρονιά με μια συναυλία γεμάτη χαρά και μουσική από μικρούς και μεγάλους για όλους! 
RSL Awards #mousikoergastiriofamily  



21:00 Σπίτι Πολιτισμού ΦΕΞ
Παραδοσιακή βραδιά - Χορευτικό Εργαστήρι 
Το χορευτικό εργαστήρι κλείνει τις γιορτές της Παλιάς Πόλης στο στέκι του με μουσικές και χορούς από όλη την Ελλάδα.
Οργάνωση: ΦΕΞ | Χορευτικό Εργαστήρι ΦΕΞ 

21:00 Στέκι πολιτιστικού συλλόγου Κρητών Χορευτών Ξάνθης «Αποσπερίτες», Ύδρας 4 δίπλα από την Πυροσβεστική.
Το τελευταίο Κρητικό γλέντι των γιορτών με το σχήμα του Γιώργη Βροντινάκη! Μαζί του οι: Νίκος Βενετάκης στο λαούτο και  Άρης Κυριακάκης στη κιθάρα.		


21:00 Στέκι Πολιτιστικού Συλλόγου «Διόνυσος», Ορφέως και Πινδάρου γωνία.
Η μουσική σκηνή του Διόνυσου υποδέχεται τους «Ναδίρ»! Κάνουμε δυνατό φινάλε με λαϊκό ρεπερτόριο, άφθονο ποτό και πολύ χορό! 

21:00 Στέκι Συλλόγου Μικρασιατών Ν. Ξάνθης, οδός Ιωακείμ Σγουρού
Οι γιορτές Παλιάς Πόλης ολοκληρώνονται στο Στέκι των Μικρασιατών με τον καλύτερο τρόπο. Οι εξαιρετικοί μουσικοί μας θα μας ταξιδέψουν στην πόλη των Ρωμιών, την Κωνσταντινούπολη.  Απόψε θα πάμε στα στενά του Πέρα, στα καφενεία του Γαλατά, στις ταβέρνες του Κουμ Καπί για να πάρουμε λίγο και εμείς από τη αρχοντιά αυτής της Πόλης και να ζήσουμε την αληθινή γλεντζέδικη ζωή των Ρωμιών. Θα ακούσουμε μελωδίες που χαράχτηκαν στην μνήμη μας από τότε που ήμασταν παιδιά. Θα χορέψουμε χασάπικα, καρσιλαμάδες, τσιφτετέλια και τόσες άλλες μελωδίες από αυτές που έφεραν εδώ οι πρόγονοι μας. Απόψε θα γίνουμε και εμείς μέρος της Πόλης των πόλεων.
Χρήστος Μπαρτζόπουλος (τραγούδι – κανονάκι), Ευγενία Μαυρομάτη (τραγούδι), Πανορμίτης Μπούμπας (Βιολί), Μίλτος Σπυριδόπουλος (Λαούτο), Διαμαντής Μπαρτζόπουλος (Κρουστά) 



21:00 Στέκι συλλόγου Σαρακατσάνων Ξάνθης «Ο Λεπενιώτης», οδός Βασ. Σοφίας.
Πλούσιο παραδοσιακό σαρακατσάνικο γλέντι. Τραγούδι Έφη Θώδη, Γιάννης Μίγγος, κλαρίνο Στέλιος Καλομπάτσιος. 

21:00 Στέκι συλλόγου Ποντίων Ν. Ξάνθης, parking Λευκού Πύργου και Χασιρτζόγλου. 
Ποντιακή βραδιά
Με τους Φόρη Απατζίδη στη λύρα και το τραγούδι και τον Γιώργο Εμμανουηλίδη στο τραγούδι.
Συμμετέχουν και τα παιδιά του συλλόγου

21:00 Στέκι συλλόγου Εβριτών Ξάνθης, πάρκο Λιμνίου. 
Παραδοσιακή Ορχήστρα «Θρηίκιος Ήχος»
Αλέξανδρος Κοκκαλίδης – θρακιώτικη λύρα/τραγούδι, Νίκος Παπαδημητρίου – καβάλι/τραγούδι Καρυοφίλης Δουλουκιτάκης – γκάιντα, Γιώργος Παπαδόπουλος – κρουστά, Γιάννης Κοτσάμπασης - ακορντεόν. 



Κυριακή 7 Σεπτεμβρίου

10:00 Δημοτικό Αμφιθέατρο Ξάνθης.
9ο Σκακιστικό Τουρνουά «Γεώργιος Πλατσίδης»
Ο Σκακιστικός Όμιλος Ξάνθης σε συνεργασία με την Σκακιστική Ακαδημία Ξάνθης «Δημόκριτος», διοργανώνει τουρνουά Rapid. 		


19:30 Λύκειον των Ελληνίδων Ξάνθης, Αγ. Γεωργίου 1, ισόγειο.
«RUNWAY FASHION SHOW» 

Το Λύκειον των Ελληνίδων Ξάνθης σας προσκαλεί στο RUNWAY FASHION SHOW του Τμήματος Κοπτικής – Ραπτικής. Τα μέλη του τμήματος παρουσιάζουν τις δημιουργίες τους, της εκπαιδευτικής χρονιάς 2025-2026 που πραγματοποίησαν υπό την καθοδήγηση της δασκάλας τους Χαράς Κρητίδου.

Εκθέσεις – Εικαστικά

Δημοτική Πινακοθήκη Ξάνθης «Χρήστος Παυλίδης», Ορφέως και Πινδάρου.

Στεγάζεται σε ένα επιβλητικό αρχοντικό του 19ου αιώνα, το οποίο βρίσκεται στην καρδιά της Παλιάς Πόλης της Ξάνθης. Προς τιμήν του Ξανθιώτη ζωγράφου Χρήστου Παυλίδη, ο οποίος δώρισε σημαντικό αριθμό έργων του, η Πινακοθήκη έλαβε το όνομα «Χρήστος Παυλίδης». Κάθε χρόνο, κατά τη διάρκεια των Γιορτών Παλιάς Πόλης, φιλοξενεί σημαντικές εκθέσεις έργων τέχνης. Στους χώρους της παρουσιάζονται δημιουργίες από καταξιωμένους καλλιτέχνες, δίνοντας την ευκαιρία στους επισκέπτες να γνωρίσουν διαφορετικές μορφές καλλιτεχνικής έκφρασης. Οι εκδηλώσεις αυτές αποτελούν σημαντικό πολιτιστικό γεγονός για την πόλη και συμβάλλουν στην ανάδειξη της καλλιτεχνικής της ταυτότητας.

Από την Κυριακή 30 Αύγουστου και καθ’ όλη τη διάρκεια των Γιορτών (10:00 – 14:30 και 18:00 – 23:00)

1ος Όροφος:
Εκθέτες: Ελπινίκη Ελευθεριάδου, Ελλάδα Τσερκεζίδου, Νίνα Τσερκενζίδου, Γεώργιος Σεργκενλίδης, Αλέξανδρος Δημητριάδης, Ευάγγελος Τάσιος, Αναστάσιος  Βιλάνος, Μεταξία Πεϊτσόγλου, Αλέξανδρος Παυλικιάνος, Παρθένα Ποιμενίδου, Θεόδωρος Εμμανουηλίδης, Καλλιόπη Κατσιλίδου, Λίνα Πετρά, Κυριακή Κύρμου, Αναίδα Χουρσουντιάν, Όλγα Χαιροπούλου, Αντώνιος Παρασάκης, Θεόδωρος Στέργης, Χριστίνα Γεωργαντζή, Μαρία Δομνίδου, Ιωάννης Παυλίδης, Τζέιν Τσάπλιν.

2ος Όροφος:   
Μόνιμη έκθεση του Ξανθιώτη ζωγράφου Χρήστου Παυλίδη
                                                                                                     
Αύλειος χώρος: 
Εκθέτες: Φιλίζ Καντουχάρ, Κυριακή Βασιλειάδου, Περικλής Δήμου, Χρυσούλα Χαμαλίδου, Κ.Α.Π.Η. Ξάνθης, Γαρυφαλλιά Μπαρή, Αναστασία Γεωργιτσοπούλου, Άννα Γουργιώτη, Νικόλαος Τοφέας 

Κοινωνικό Κέντρο «Σταύρος Χαλιορής»
Μέσα από χρώματα και δημιουργικές πινελιές, τα παιδιά των Τμημάτων Ζωγραφικής του Κοινωνικού Κέντρου «Σταύρος Χαλιορής» μας εκφράζουν τη φαντασία, τα συναισθήματα και τη δημιουργικότητά τους.   

 



Παλιό Δημαρχείο Ξάνθης, Μαυρομιχάλη 6

Βρίσκεται στη διασταύρωση των οδών Δημάρχου Φίλιππου Αμοιρίδη και Μαυρομιχάλη, σε κομβικό σημείο της Παλιάς Πόλης. Κτίστηκε περί το 1830 από εβραίο καπνέμπορο Μωυσή, ενώ αργότερα πουλήθηκε στον Ι. Ορφανίδη. Το 1926 αγοράστηκε από το Δήμο Ξάνθης και έκτοτε χρησιμοποιήθηκε για τη στέγαση των υπηρεσιών του μέχρι το 2013. Μορφολογικά το κτίριο αποτελείται από δύο όγκους. Ο ένας έχει τρία επίπεδα πάνω από το έδαφος ενώ ο δεύτερος δύο και ένα υπόγειο χώρο. Σε εκλεκτικιστικό ύφος με στοιχεία ακαδημαϊκά και ρωμανικά και με ευρεία χρήση της τοπικής ροδίζουσας πέτρας από τα λατομεία της Μάνδρας των Αβδήρων. Διαθέτει άφθονο διάκοσμο στο εσωτερικό του και είναι απόλυτα συμμετρικό εσωτερικά και εξωτερικά. Η εσωτερική διάταξη οργανώνεται στον όροφο γύρω από μεγάλη σάλα. Χρησιμοποιήθηκε τοπικός ψαμμίτης από τα λατομεία της Μάνδρας και γρανίτης Ροδόπης. Εντυπωσιακό είναι το διπλό κεντρικό κλιμακοστάσιο. Διαθέτει πλούσια εσωτερική διακόσμηση από σιδεριές και γύψινες διακοσμήσεις από υλικό, που μέχρι σήμερα δεν εξακριβώθηκε η σύνθεσή του, καθώς και για τα σκαλιστά του ταβάνια. Συντηρήθηκε με διάφορες τεχνικές παρεμβάσεις, ώστε να μην αλλοιωθεί η αρχιτεκτονική του. 

Από την Κυριακή 30 Αύγουστου και καθ’ όλη τη διάρκεια των γιορτών (10:00 – 14:30 και 18:00 – 23:00)

Έκθεση Φωτογραφίας
Πολιτιστικός Σύλλογος Φοιτητών Ξάνθης «Η Γέφυρα»
Η ομάδα φωτογραφίας (Φ.Φ.Ο.Ξ.), του Π.Σ.Φ.Ξ. «Η Γέφυρα» στις φετινές Γιορτές Παλιάς Πόλης παρουσιάζει, την νέα της έκθεση φωτογραφίας με τίτλο «Καλοκαίρι».  

Έκθεση Κεραμικής: 4Hub 


100 χρόνια Ζαχαροπλαστείο Παπαπαρασκευά
Ελάτε να μάθετε την ιστορία της εμβληματικής καριόκας και του εμπνευστή της Γεωργίου Παπαπαρασκευά και να γιορτάσουμε μαζί τα 100 χρόνια του ζαχαροπλαστείου, με εκπλήξεις για τους μικρούς μας φίλους και κεράσματα. 


Παιδική χαρά «Τα Παπάκια» Πινδάρου 15
Μελισσοκομικός Σύλλογος Ξάνθης, 1η Γιορτή Μελιού
Από την Κυριακή 30 Αύγουστου και καθ’ όλη τη διάρκεια των Γιορτών (18:00 – 24:00)  
Μια σημαντική πρωτοβουλία η θεσμοθέτηση της Γιορτής Μελιού μέσα στο πλαίσιο των Γιορτών Παλιάς Πόλης Ξάνθης. Αποτελεί την ιδανική ευκαιρία για να συνδεθεί η πολιτιστική κληρονομιά του τόπου με τον γαστρονομικό και παραγωγικό του πλούτο.
Η δράση αυτή προσφέρει πολλαπλά οφέλη στην τοπική κοινωνία:
· Ενίσχυση της τοπικής οικονομίας: Δίνει βήμα στους μελισσοκόμους της Ξάνθης να αναδείξουν την εξαιρετική ποιότητα των προϊόντων τους (μέλι, γύρη, βασιλικός πολτός, κερί) απευθείας στους χιλιάδες επισκέπτες των Γιορτών.
· Εκπαίδευση και ευαισθητοποίηση: Η ενημέρωση του κοινού για τον κομβικό ρόλο της μέλισσας στο οικοσύστημα και τη βιοποικιλότητα είναι πιο επίκαιρη από ποτέ.
· Τουριστική ταυτότητα: Εμπλουτίζει το πρόγραμμα των Γιορτών Παλιάς Πόλης, προσφέροντας μια βιωματική εμπειρία που συνδυάζει την παράδοση με τη γεύση. 


Λύκειον των Ελληνίδων Ξάνθης, ισόγειο, Αγ. Γεωργίου ώρα 19:00 
Έκθεση φωτογραφίας «Μισός Αιώνας Λύχνος Πολιτισμού»
Από το Σάββατο 29 Αυγούστου και καθ’ όλη τη διάρκεια των γιορτών (19:00 – 21:30)
Εγκαίνια έκθεσης φωτογραφίας με αφορμή την συμπλήρωση 50 χρόνων από την ίδρυσή του. Περιλαμβάνει φωτογραφικό υλικό των σημαντικότερων δράσεων του Λυκείου στη διάρκεια της πενηντάχρονης πορείας του. 
Επιμελητές έκθεσης: Ιωάννης Καναργέλης του Ευαγγέλου & Ιωάννης Καναργιέλης του Ηλία. 		

Λύκειον των Ελληνίδων Ξάνθης, 1ος όροφος, Αγ. Γεωργίου 1
Έκθεση Παραδοσιακών Ενδυμασιών
Από την Κυριακή 30 Αύγουστου και καθ’ όλη τη διάρκεια των γιορτών (19:00 -21:30)
Συλλογή του από αυθεντικές ενδυμασίες και πιστά αντίγραφά τους.	


Χορευτικός Όμιλος Ξάνθης, Κ. Μπένη και Βλαχοπούλου, άνωθεν Δημοτικού πάρκινγκ
Έκθεση φωτογραφίας με θέμα: «Μπάμπιντεν: μια βιωματική αποτύπωση»
Από την Κυριακή 30 Αύγουστου και καθ’ όλη τη διάρκεια των γιορτών (19:00 -22:00)
Η έκθεση αποτελεί το φωτογραφικό απόσταγμα του 3ου Βιωματικού Φωτογραφικού Εργαστηρίου που διοργανώθηκε από τις 5 έως τις 8 Ιανουαρίου 2026 στην Πετρούσα. Υπό την καθοδήγηση του καταξιωμένου επαγγελματία φωτογράφου Γιώργου Τσάφου, μια ομάδα ερασιτεχνών φωτογράφων «βυθίστηκε» στην ατμόσφαιρα του παραδοσιακού διονυσιακού δρώμενου. Με ανθρωποκεντρική προσέγγιση και καθαρή ματιά φωτορεπορτάζ, οι δημιουργοί αποτύπωσαν την ένταση και τη μυσταγωγία που χαρακτηρίζουν το Μπάμπιντεν. Το «Μπάμπιντεν» αποτελεί ζωντανό κύτταρο της πολιτιστικής κληρονομιάς του τόπου μας, επίσημα ενταγμένο στο Εθνικό Ευρετήριο Άυλης Πολιτιστικής Κληρονομιάς της Ελλάδας. Οι επισκέπτες θα έχουν την ευκαιρία να δουν το έθιμο «εκ των έσω», εστιάζοντας στα πρόσωπα, στα συναισθήματα και στην τελετουργική διάθεση που μεταδίδεται αναλλοίωτη από γενιά σε γενιά. Συνολικά εκτίθενται 59 επιλεγμένα έργα. Η συλλογή περιλαμβάνει τη ματιά του εισηγητή, των συμμετεχόντων του εργαστηρίου, καθώς και τεσσάρων λήψεων που ξεχώρισαν στα μέσα κοινωνικής δικτύωσης του συλλόγου κατά τη διάρκεια του εθίμου.


Présa workshop, Σκρα 1, Ξάνθη
Έκθεση Σύγχρονης Χαρακτικής και Ζωγραφικής του εργαστηρίου Présa Workshop.
Από την Κυριακή 30 Αύγουστου και καθ’ όλη τη διάρκεια των γιορτών (18:00 -22:00)
Στην έκθεση του καλλιτεχνικού εργαστηρίου Présa Workshop παρουσιάζονται έργα μαθητών που δημιουργήθηκαν με κλασικές τεχνικές ανάγλυφης χάραξης, βαθυτυπίας και ζωγραφικής. Απόφοιτοι της Σχολής Καλών Τεχνών και αρχάριοι μαθητές που παρακολούθησαν το ετήσιο πρόγραμμα διδασκαλίας συνυπάρχουν δημιουργικά, αναδεικνύοντας μέσα από την εικαστική πράξη τον διάλογο ανάμεσα στην εμπειρία, τη μαθητεία και τη σύγχρονη καλλιτεχνική έκφραση.
[bookmark: _Hlk202946785]


Συμμετέχουν:

https://tinyurl.com/Old-Town-Festival-2026


Αδέσποτοι Φίλοι Ξάνθης
Ο Πολιτιστικός Περιβαλλοντικός Ζωοφιλικός σύλλογος «Αδέσποτοι Φίλοι Ξάνθης» 
ιδρύθηκε το Σεπτέμβριο του έτους 2016 και συμμετέχει για δέκατη συνεχή χρονιά στις Γιορτές Παλιάς Πόλης της Ξάνθης. Ο σύλλογος σας προσκαλεί στο στέκι του στην περιοχή του Λιμνίου, έναντι του ξενοδοχείου Elisso, για να απολαύσετε μπύρες, αναψυκτικά, νερά, χειροποίητα εδέσματα και όχι μόνο. Ο σύλλογος δραστηριοποιείται δυναμικά στην πόλη της Ξάνθης και οι δράσεις του στηρίζονται οικονομικά από τα μπαζάρ χειροποίητων και από την συμμετοχή του συλλόγου σε εκδηλώσεις του Δήμου.

Αθλητικός Μορφωτικός Σύλλογος «Άτλας Σελίνου»
Με χαρά σας ανακοινώνουμε τη συμμετοχή μας και τη φετινή χρονιά στις γιορτές Παλιάς Πόλης! Ελάτε να γιορτάσουμε μαζί σε μια εβδομάδα γεμάτη όμορφα βράδια γεμάτα ζωντανή μουσική με παραδοσιακό και λαϊκό πρόγραμμα με το συγκρότημα Bandirdi. Το γλέντι θα συνοδεύεται από πλούσιο φαγητό και ποτό, προσφέροντας στους καλεσμένους μας μια μοναδική ευκαιρία για απόλαυση. Ανυπομονούμε να σας δούμε εκεί και να περάσουμε αξέχαστες στιγμές γεμάτες κέφι και διασκέδαση! Θα βρισκόμαστε στο γνωστό μας στέκι στο πάρκο Λιμνίου Ξάνθης. Σας περιμένουμε!


Πολιτιστικός Σύλλογος Φοιτητών Ξάνθης «Η Γέφυρα» 
Είναι ο πολιτιστικός σύλλογος φοιτητών της Πολυτεχνικής Σχολής του Δ.Π.Θ. Ιδρύθηκε το 1994 με σκοπό να δώσει την ευκαιρία στους φοιτητές να συμπληρώσουν τη ζωή τους στο ταξίδι της φοιτητικής τους ζωής. Κύριες αρχές του συλλόγου αποτελούν η ισότητα των μελών, το πνεύμα συνεργασίας και η ελεύθερη ανταλλαγή πολιτιστικών απόψεων. Με άξονα πολιτιστικό, εθελοντικό και δημιουργικό δίνει τη δυνατότητα στους φοιτητές να ανακαλύψουν τις διάφορες πτυχές του εαυτού τους και να ασχοληθούν με τα ενδιαφέροντα τους. Εκτός όμως από τις δραστηριότητες δημιουργικής απασχόλησης των μελών, ο Σύλλογος της Γέφυρας και συγκεκριμένα τα μέλη της κατάφεραν να γεφυρώσουν το Πανεπιστήμιο με την ίδια την πόλη της Ξάνθης. Θεσμό πλέον αποτελεί η «Πολιτιστική Εβδομάδα» που διοργανώνεται κάθε Μάιο. Κατά τη διάρκεια της μπορείτε να παρακολουθήσετε το έργο των ομάδων σε μια σειρά εκδηλώσεων.

Σύλλογος για την Προστασία και την Αναβίωση της Παλιάς Ξάνθης
Είναι ένα σωματείο που ιδρύθηκε το 1992 με σκοπό τη διαφύλαξη του παραδοσιακού χαρακτήρα του οικισμού της παλιάς Ξάνθης, την προβολή και την ανάδειξή του ως ταυτοτικού στοιχείου της πόλης μας. Τα μέλη του Συλλόγου, κάτοικοι της παλιάς Ξάνθης, προσπαθούν με κάθε μέσο, από τη φυσική τους παρουσία μες τον ιστό της παλιάς Ξάνθης, τη συντήρηση των σπιτιών, αλλά και των γραφικών γειτονιών της, τη συνεργασία με όλους τους εμπλεκόμενους φορείς, να διατηρήσουν την ξεχωριστή φυσιογνωμία του πολυπολιτισμικού μας διατηρητέου οικισμού,  που ταυτόχρονα αποτελεί τον μεγαλύτερο διατηρητέο οικισμό της χώρας μας. Με τη συμμετοχή μας στις Γιορτές Παλιάς Ξάνθης επιδιώκουμε να συμβάλουμε στην αναβάθμιση του φεστιβάλ μέσα από μια ποικιλία δράσεων και εκδηλώσεων.

Αμφέραος
Ο Σύλλογος Κιμμερίων «Ο Αμφέραος» συστήθηκε το 2009 σαν ένα παραδοσιακό ζαχαροπλαστείο στην καρδιά της Παλιάς Πόλης, έχοντας τη φιλοσοφία των ζαχαροπλαστείων της παλιάς εποχής και έχει κερδίσει τις εντυπώσεις. Στη συμβολή των οδών Σηλυβρίας και Ορφέως, σας προσκαλούμε να δοκιμάσετε τις αυθεντικές γεύσεις των χειροποίητων παραδοσιακών – και όχι μόνο – γλυκών, που φτιάχνουν καθημερινά τα μέλη του συλλόγου. Για τους πιο μερακλήδες και πεινασμένους, ο σύλλογος προσφέρει τσίπουρο και κρασί μαζί με μία ποικιλία κλασικών μεζέδων. Η ατμόσφαιρα γίνεται ακόμη πιο όμορφη με τις μουσικές που μας ταξιδεύουν πίσω στο χρόνο, με ελληνικό ρεμπέτικο αλλά και με σημερινά έντεχνα ακούσματα. Ένα ταξίδι που θα ξυπνήσει μνήμες από τα παιδικά μας χρόνια, δημιουργώντας ταυτόχρονα τα πιο όμορφα και νοσταλγικά συναισθήματα, είναι έτοιμο να ξεκινήσει…

Απαράδεκτοι
Δώστε μαζί μας το φιλί της ζωής στην πόλη που ακόμα κοιμάται. Πιείτε λίγη από την «τρέλα μας». Πάρτε ένα μεζέ από το «κέφι μας» και τα υπόλοιπα θα έρθουν μόνα τους. Η περιπλάνησή σας στα σοκάκια της Παλιάς Ξάνθης περνάει και από το στέκι των «Απαράδεκτων», Ορφέως και Παλαιολόγου γωνία (λίγο πιο πάνω από το παλιό Δημαρχείο, αριστερά).

Αθλητικός-Μορφωτικός Σύλλογος «Άτλας Σελίνου»
Με χαρά σας ανακοινώνουμε τη συμμετοχή μας και τη φετινή χρονιά στις γιορτές Παλιάς Πόλης! Ελάτε να γιορτάσουμε μαζί σε μια εβδομάδα γεμάτη όμορφα βράδια γεμάτα ζωντανή μουσική με παραδοσιακό και λαϊκό πρόγραμμα με το συγκρότημα Bandirdi. Το γλέντι θα συνοδεύεται από πλούσιο φαγητό και ποτό, προσφέροντας στους καλεσμένους μας μια μοναδική ευκαιρία για απόλαυση. Ανυπομονούμε να σας δούμε εκεί και να περάσουμε αξέχαστες στιγμές γεμάτες κέφι και διασκέδαση! Θα βρισκόμαστε στο γνωστό μας στέκι στο πάρκο Λημνίου Ξάνθης. Σας περιμένουμε!

Οι Βάτραχοι
«Για Κούμπα Λίμπρε, Μοχίτο, Βατραχίτο, Βάτραχος θα γίνω κι εγώ».
Σας περιμένουμε και φέτος στο πιο νεανικό στέκι της Ξάνθης! Δροσερά ποτά, μοναδικά κοκτέιλ, άφθονο Βατραχίτο και αγαπημένη μουσική συνθέτουν τα όμορφα βράδια στις γιορτές Παλιάς Πόλης. Ραντεβού στο αγαπημένο σημείο της Παλιάς Ξάνθης, Πινδάρου1, δίπλα στο εκκλησάκι της Ζωοδόχου Πηγής.

Βίστωνες
Καλωσορίζουμε θερμά όλους τους φίλους και τις φίλες του Πολιτιστικού Συλλόγου Βίστωνες στις Γιορτές Παλιάς Πόλης! Στα γραφικά στενά της Παλιάς Ξάνθης, τα στέκια των συλλόγων ζωντανεύουν, προσφέροντας λαχταριστές γεύσεις, δροσερά ποτά και μουσικές που πλημμυρίζουν τους δρόμους με αρώματα και μελωδίες. Σας περιμένουμε στο μας στέκι μας, στην πλατεία Ματσίνη, κάτω από τον ιστορικό πλάτανο, για να απολαύσετε παραδοσιακό φαγητό, καλό κρασί και υπέροχη παρέα. Κάθε βράδυ η μουσική θα μας ταξιδεύει, δίνοντας το σύνθημα για ατέλειωτο κέφι, τραγούδι και χορό. Ελάτε να γιορτάσουμε παρέα, να γεμίσουμε την πλατεία με γέλια, ζωντάνια και αυθεντική βιστωνική φιλοξενία. Ελάτε να γνωρίσετε από κοντά την όμορφη κοινότητά μας που χρόνο με τον χρόνο δυναμώνει, να γευτείτε παραδοσιακές συνταγές και να γλεντήσουμε μαζί μέχρι το πρωί! Σας περιμένουμε στις Γιορτές Παλιάς Πόλης!

Διόνυσος
Ο Πολιτιστικός Σύλλογος Διόνυσος όπως κάθε χρόνο, έτσι και φέτος θα είναι στο γνωστό σε όλους στέκι στην γωνία Ορφέως και Πινδάρου! Με το μοναδικό κέφι, με καθημερινό γλέντι, με μουσικές βραδιές για όλα τα γούστα, με live συγκροτήματα και φυσικά άφθονο φαγητό και ποτό. Σας περιμένουμε να ξεφαντώσουμε παρέα!

Η Θράκη
Και φέτος στήνουμε το στέκι μας στην καρδιά της παλιάς πόλης, στην Ορφέως 40α. Ελάτε να φάμε, να πιούμε και να γλεντήσουμε. Με ντόπια εκλεκτά κρέατα, καταπληκτικό σάντουιτς για τους περαστικούς, ποτά για όλα τα γούστα και παγωμένη βαρελίσια μπύρα. Γλεντάμε με ζωντανή παραδοσιακή μουσική κάθε βράδυ και γινόμαστε όλοι μια μεγάλη παρέα χορεύοντας!!!


Σύλλογος Εβριτών Ξάνθης  
Ο «Σύλλογος Εβριτών Ξάνθης – Φορέας μελέτης και ανάδειξης Θρακικού Πολιτισμού», μέλος της Πανελλήνιας Ομοσπονδίας Θρακικών Σωματείων, ιδρύθηκε το 1996 στην πόλη μας από μια ομάδα Ξανθιωτών, με Εβρίτικη καταγωγή, με κοινές ανησυχίες και προβληματισμούς. Από την ίδρυσή του συμμετέχει ανελλιπώς στις Γιορτές Παλιάς Πόλης, συνεισφέροντας στο θεσμό με το δικό του ξεχωριστό τρόπο. Έτσι και φέτος σας περιμένει στο στέκι του, απέναντι από το Ξενία στη διασταύρωση του Κολυμβητηρίου και σας υπόσχεται πολύ χορό, εκλεκτό φαγητό και πολλές εκπλήξεις. Κάθε βράδυ μουσικά σχήματα θα παίζουν για σας παραδοσιακή μουσική απ’ όλη την Ελλάδα αλλά και τις Αλησμόνητες Πατρίδες, ενώ θα σας προσφέρονται εκλεκτά νωπά κρεατικά και ποτά από επιλεγμένα μαγαζιά της Ξάνθης. Ακόμη δε θα λείπουν τα σουφλιώτικα λουκάνικα και το εβρίτικο τσίπουρο. Αφού περπατήσετε λοιπόν και θαυμάσετε την Παλιά Πόλη, οι Εβρίτες θα σας περιμένουν να κλείσετε τη βραδιά σας γλεντώντας μαζί τους.

Ίδρυμα Θρακικής Τέχνης και Παράδοσης
Είναι ένας μη κυβερνητικός και μη κερδοσκοπικός φορέας που δραστηριοποιείται στο χώρο του πολιτισμού και της εκπαίδευσης. Ιδρύθηκε το 1998, αποβλέποντας στην ανάδειξη του πολιτισμικού κεφαλαίου της περιοχής, με παράλληλη ανάπτυξη των υποδομών στις οποίες στεγάζεται. Στο διάστημα λειτουργίας του, εξελίχθηκε σε πρότυπο πολιτισμικής οντότητας με την υποδειγματική αναστήλωση, αξιοποίηση και διαχείριση διατηρητέων μνημείων της βιομηχανικής κληρονομιάς, με ιστορικό και αισθητικό ενδιαφέρον. Οι ποικίλες δράσεις του Ιδρύματος στεγάζονται σε συγκροτήματα της περιοχής των καπναποθηκών Ξάνθης με συνολική έκταση 2.000 τ.μ. Οι εκθέσεις καταξιωμένων καλλιτεχνών, οι διαλέξεις διακεκριμένων ομιλητών, οι συναυλίες, τα πολυθεματικά σεμινάρια, οι ευκαιρίες ανάδειξης και προβολής Θρακιωτών δημιουργών, οι οργανωμένες παρεμβάσεις σε ευπαθείς πληθυσμιακές ομάδες και οι δραστηριότητες βασισμένες σε επεξεργασμένες παιδαγωγικές παρεμβάσεις προσδιορίζουν αποτελούν τον πυρήνα των δραστηριοτήτων του Ιδρύματος. 

Οι Κάβειροι 
Η παρέα των Καβείρων δε θα μπορούσε να απουσιάζει από τα δρώμενα των Γιορτών Παλιάς Πόλης. Σας περιμένουμε και φέτος στο στέκι μας στην πλατεία Μητροπόλεως, να γιορτάσουμε παρέα με χορό, τραγούδι ,ποτό, μυρωδιές και εδέσματα από την υπαίθρια ψησταριά μας! 

Κατασκηνωτές 
Γιορτές παλιάς Ξάνθης χωρίς τους πρωτεργάτες Κατασκηνωτές απλά δεν γίνονται. Σας προσκαλούμε για άλλη μια χρονιά στο πλέον πολυμορφικό στέκι που βρίσκεται στην καρδιά της παλιάς πόλης (στη γωνία των οδών Αμοιρίδη και Σγουρού). Όλα είναι εδώ… μεζέδες, ψητά, άφθονο ποτό, cocktails και DJs με δυνατές μουσικές θεματικές βραδιές. Όπως καταλαβαίνετε, το μόνο που απομένει είναι να πάρετε την παρέα σας και να «κατασκηνώσετε» μαζί μας στα γραφικά σοκάκια της παλιάς πόλης. 
Go Campers! Go Old Town! Καλώς ήλθες φθινόπωρο!

Κρητική Αδελφότητα Ξάνθης
«Έφτασε πάλι o καιρός που θα περνούμε ωραία με τις γιορτές της πόλης μας και με καλή παρέα!!!»
Η Κρητική Αδελφότητα Ξάνθης, ένας από τους παλαιότερους συλλόγους της Ξάνθης ιδρύθηκε το έτος 1934 από μόνιμους κατοίκους της Ξάνθης Κρητικής καταγωγής με σκοπό του Συλλόγου την συμβολή στην ανάδειξη, διατήρηση και ανάπτυξη της Κρητικής παράδοσης. Μέσα στα πλαίσια της διάδοσης αυτής παραδίδει δωρεάν μαθήματα κρητικών χορών στα μέλη και τους φίλους της. Η Κρητική Αδελφότητα Ξάνθης, συνεχίζει την παρουσία της στα πολιτιστικά δρώμενα της πόλης και συμμετέχει στις Γιορτές Παλιάς Πόλης, δημιουργώντας το στέκι της στην αυλή του 1ου Δημοτικού Σχολείου. Με κρητική μουσική τα μέλη της Κρητικής Αδελφότητας Ξάνθης σας περιμένουν να διασκεδάσετε μαζί τους και να δοκιμάσετε πεντανόστιμα κρητικά εδέσματα και άφθονο ποτό.

Κοινωνικό Κέντρο «Σταύρος Χαλιορής»
Είναι μια αστική μη κερδοσκοπική εταιρεία, που λειτουργεί από το 2010 με έδρα το Μαγικό Δήμου Αβδήρων. Αποτελεί όραμα του αείμνηστου Σταύρου Χαλιορή, ιδρυτή του ομίλου «Πλαστικά Θράκης», με στόχο να στηρίξει την τοπική κοινωνία με δραστηριότητες πολιτιστικού , εκπαιδευτικού, ψυχαγωγικού και κοινωνικού χαρακτήρα, οι οποίες απευθύνονται σε παιδιά και ενήλικες. Στις εγκαταστάσεις του Κοινωνικού Κέντρου λειτουργούν:
Για τα παιδιά: Τμήματα Εκπαιδευτικής Ρομποτικής, Τμήματα Πειραμάτων και Ανακύκλωσης, Τμήματα Εκμάθησης Σκακιού, Τμήματα Ζωγραφικής, Τμήματα Χορευτικής Γυμναστικής, Τμήμα Χορωδίας και Εκμάθησης Μουσικών, Τμήμα Δημιουργικής Απασχόλησης, Τμήματα Δημιουργικής Γραφής και Θεατρικής Παιδείας.
Για τους ενήλικες: Τμήμα Παραδοσιακών Χορών, Τμήμα Θεατρικής Παιδείας, Τμήμα Γυμναστικής και Τμήμα Δημιουργικής Γραφής.
Όλες οι προσφερόμενες υπηρεσίες του Κοινωνικού Κέντρου «Σταύρος Χαλιορής» παρέχονται δωρεάν.

Πολιτιστικός Σύλλογος Ξάνθης «Αποσπερίτες»
Με γνώμονα την αγάπη για την Κρητική παράδοση ο πολιτιστικός σύλλογος Ξάνθης «Αποσπερίτες» ιδρύθηκε το 2023 θέλοντας να συμβάλει στην έρευνα, την εκμάθηση και τη διάδοσή της. Έτσι με υπερηφάνεια προσπαθεί από την πρώτη του μέρα να μεταδώσει με τον καλύτερο δυνατό τρόπο και πάντα με σεβασμό τους πολιτιστικούς καρπούς που μας κληρονομήθηκαν. Με τη λειτουργία χορευτικού συγκροτήματος, την αναβίωση παραδοσιακών εθίμων, την έρευνα της Κρητικής λαογραφίας και την οργάνωση εκδηλώσεων ευελπιστεί να έχει τη δική του φωνή στα πολιτιστικά δρώμενα της πόλης.

Σύλλογος Κυπρίων Ξάνθης» 
Κυπριακή γευσιγνωσία με κεράσματα, σιεφταλιές, σουβλάκια, μίξ κλπ με κυπριακά ποτά και όχι μόνο. Ελάτε να γνωρίσετε την Κύπρο, τις ομορφιές της, την γευσιγνωσία, την μουσική, τους χορούς και την κουλτούρα της μέσω του Συλλόγου Κυπρίων Ξάνθης. 
Σας περιμένουμε στο  χώρο των παλιών συνεργείων του δήμου, μεταξύ ΔΕΗ και Πυροσβεστικής Υπηρεσίας, μαζί με τα παιδιά σας, γιατί όλοι μαζί μπορούμε να διασκεδάσουμε και να χαρούμε… 
Όπως λέμε εδώ στη Θράκη μας «Τούτες οι μέρες τ’ όχουνε τούτη η εβδομάδα» ή όπως λέμε στην Κύπρο μας «Κοπιάστε να διασκεδάσουμεν αντάμα».

Λύκειον των Ελληνίδων Ξάνθης
Το Λύκειον των Ελληνίδων Ξάνθης είναι Παράρτημα του Λυκείου των Ελληνίδων Αθηνών και ιδρύθηκε το 1976. Στα πενήντα (50) χρόνια της ζωής του επιδεικνύει αξιόλογο πολιτιστικό έργο στην ακριτική Ξάνθη, έργο που στηρίζεται στον εθελοντισμό και την προσφορά. Αποτελεί θεματοφύλακα της παράδοσης με ανελλιπή παρουσία στα πολιτιστικά δρώμενα,  όχι μόνο της Ξάνθης και της Θράκης, αλλά και όλης της Ελλάδας, σε Ευρώπη, Αμερική, Καναδά και Αυστραλία, όπου έχει κληθεί.
Έχει πάνω από διακόσια μέλη και στα τμήματα του, των ελληνικών παραδοσιακών χορών, του  Πολυφωνικού Παραδοσιακού Συνόλου, των Κρουστών, της φιλαναγνωσίας, της ιστορίας και  του πολιτισμού, κοπτικής - ραπτικής φοιτούν κάθε χρόνο περί τα τετρακόσια άτομα όλων των ηλικιών. Διαθέτει επίσης Εκθετήριο Ελληνικής Ενδυμασίας και πλούσια Ιματιοθήκη από 700 φορεσιές. Διοργανώνει εκπαιδευτικές, ενημερωτικές και ψυχαγωγικές συγκεντρώσεις, ομιλίες, εκθέσεις βιβλίων, ζωγραφικής, φωτογραφίας, έργων λαϊκής τέχνης, παραδοσιακού κοσμήματος και εκπονεί δράσεις για τον απόδημο ελληνισμό.
Έχει αποσπάσει πολλά βραβεία με σημαντικότερο αυτό της Ακαδημίας Αθηνών και συνεχίζει δυναμικά την πορεία με σκοπό να διατηρήσει όλα αυτά που χαρακτηρίζουν τους Έλληνες και τον Ελληνισμό.

Σύλλογος Μικρασιατών Ν. Ξάνθης «Αλησμόνητες Πατρίδες»
Το στέκι του συλλόγου βρίσκεται στην οδό Ιωακείμ Σγουρού (στο στενό δίπλα από το καφέ Μπλε και απέναντι από το εκκλησάκι της Αγίας Παρασκευής). Σε μια ευρύχωρη αυλή σας προσκαλεί να διασκεδάσετε, με αυθεντικές μικρασιάτικες γεύσεις καθώς και με εδέσματα της ώρας τα οποία είναι παρασκευασμένα με αγνές ντόπιες πρώτες ύλες, με σεβασμό και μεράκι. Ο σύλλογός μας συμμετέχει και στηρίζει των θεσμό των Γιορτών Παλιάς Πόλης από την έναρξή τους λειτουργώντας με βαθύ αίσθημα ευθύνης απέναντι στους χιλιάδες φιλοξενούμενους επισκέπτες της πόλης μας. Θα πρέπει να τονιστεί πως είναι ο μοναδικός σύλλογος ο οποίος έχει διαμορφώσει ιδίοις εξόδοις τον δικό του ιδιόκτητο χώρο με σύγχρονες εγκαταστάσεις, τηρώντας όλα τα υγειονομικά πρωτόκολλα τόσο για την ασφαλή επεξεργασία των τροφίμων καθώς όσο και για τις ανάγκες των φιλοξενούμενών μας. Καθ’ όλη τη διάρκεια των γιορτών σερβίρουμε με περισσή αγάπη παραδοσιακά εδέσματα καθώς και εξαιρετικής ποιότητας και νοστιμιάς από ντόπιους προμηθευτές. 
Σημαντικότατο στοιχείο για τον σύλλογό μας αποτελεί η ζωντανή μουσική που διασκεδάζει τους αγαπημένους φίλους του συλλόγου μας. Σε ένα ευρύχωρο χοροστάσι οι φιλοξενούμενοί μας έχουν την δυνατότητα να χορέψουν στους ρυθμούς των παραδοσιακών και λαϊκών σκοπών και τραγουδιών, οι οποίοι καλύπτουν το σύνολο του ελλαδικού χώρου, μέσα από μια υψηλή μουσική αισθητική καθώς και με την συμμετοχή καταξιωμένων καλλιτεχνών του χώρου. 

ΝΕΟΛΑΙ®Α
Ο πολιτιστικός σύλλογος ΝΕΟΛΑΙ®Α, συμμετέχει στις Γιορτές Παλιάς Πόλης, για να δώσει το δικό του χρώμα στην πόλη μας. Σας περιμένουμε στην συμβολή των οδών Πινδάρου και Σηλυβρίας με εκλεκτούς μεζέδες και παραδοσιακά ποτά.

Νέα Γενιά
Η ίδρυση του συλλόγου μας έγινε το καλοκαίρι του 2019 από μια ομάδα φίλων με κοινά ενδιαφέροντα και κοινούς προβληματισμούς. Η ιδέα δημιουργίας του συλλόγου ξεκίνησε από την διαπίστωση ανάγκης της επικοινωνίας και της ψυχαγωγίας που νιώθει και θέλει ο άνθρωπος στην σημερινή εποχή. Στην δύσκολη καθημερινότητα που βιώνουμε, βασικός σκοπός και στόχος του συλλόγου είναι η ηθική εξύψωση των νέων που έχουν έφεση για άθληση και δημιουργία, η ανάπτυξη του πνεύματος της ευγενούς άμιλλας και της αλληλεγγύης μεταξύ τους, στον δρόμο για ένα καλύτερο αύριο. Στην πλούσια κληρονομία του τόπου μας θέλουμε να συμβάλουμε και στα πολιτιστικά δρώμενα ,έτσι λοιπόν με κέφι, όρεξη και διασκέδαση θα έχουμε ενεργή συμμετοχή στις Γιορτές Παλιάς Πόλης και στην παρθενική μας συμμετοχή σας περιμένουμε όλους στο στέκι μας, Αισχύλου & Μητροπολίτου Ανθίμου για να περάσουμε μια αξέχαστη εμπειρία.

Ξενιτεμένοι 
Ο πολιτιστικός σύλλογος Ξενιτεμένοι εδρεύει στην Ξάνθη και ιδρύθηκε το 2008 με σκοπό την διάσωση, διατήρηση και ανύψωση της πλούσιας πολιτιστικής μας κληρονομιάς. Συνεχίζει την παράδοση για άλλη μια χρόνια στις γιορτές παλιάς πόλης Ξάνθης, στο στέκι της πλατείας της εκκλησίας Παμμεγίστων Ταξιαρχών (Καβάκι). 

Οδρύσσες
Ο πολιτιστικός σύλλογος Οδρύσσες ιδρύθηκε το 1993, συμμετέχει ενεργά στο Καρναβάλι της Ξάνθης, ενώ τα μέλη του συμμετέχουν στις Γιορτές Παλιάς Πόλης από την πρώτη χρονιά δημιουργίας τους μέχρι σήμερα. Αγόρια και κορίτσια με πολύ κέφι και μεράκι σας περιμένουν να δοκιμάσετε τους ντόπιους χειροποίητους μεζέδες και το καλό κρασί.

Π.Α.ΚΕ.ΘΡΑ.
Το Πολιτιστικό Αναπτυξιακό Κέντρο Θράκης (ΠΑΚΕΘΡΑ) συμμετέχει στις Γιορτές Παλιάς Πόλης με το στέκι του στην οδό Ματσίνη 13, προσφέροντας ψητά και μαγειρέματα από τα μέλη μας καθώς και τοπικά ποτά.
Παράλληλα (για να τιμήσουμε τη λέξη «αναπτυξιακό» στον τίτλο του ΠΑΚΕΘΡΑ), θα υπάρχει: έκθεση με θέμα: Οικογένεια Πασχίδη. 50 χρόνια στην τυπογραφία. Μια διαδρομή 50 χρόνων στην τέχνη της τυπογραφίας. 50 χρόνια βιοπορισμού και δημιουργίας. Μια γνωριμία της οικογενειακής επιχείρησης telia+pavla, μέσα από την τέχνη της τυπογραφίας και την εξέλιξή της. Σε αυτή την παρουσίαση φαίνεται ξεκάθαρα η πορεία της επιχείρησης και ο συνδυασμός ανθρώπινων ικανοτήτων και μηχανολογικού εξοπλισμού, καθώς και η μετάβαση από τα τυπογραφικά στοιχεία στα σύγχρονα ψηφιακά μέσα.

Σύλλογος Σαρακατσάνων Ξάνθης «Ο Λεπενιώτης»
Το Δ.Σ. και τα τρία χορευτικά του Συλλόγου Σαρακατσάνων Ξάνθης, προσκαλούν τα μέλη του συλλόγου, όλους τους Σαρακατσάνους, τους Ξανθιώτες και τους επισκέπτες της όμορφης πόλης μας, στις Γιορτές Παλιάς Πόλης. Το στέκι μας που βρίσκεται απέναντι από το γήπεδο του Α.Ο.Ξ. Οι πεντανόστιμοι μεζέδες, ψημένοι στα κάρβουνα, η ποικιλία ποτών, οι καταξιωμένοι Σαρακατσάνοι καλλιτέχνες και ο φυσικός υπέροχος χώρος, θα σας προσφέρουν πλούσιο παραδοσιακό σαρακατσάνικο γλέντι ξεχωριστό κάθε βράδυ.


Σύλλογος Γονέων και Κηδεμόνων Α.Μ.Ε.Α. Ξάνθης «Φροντίζω»
Ο Σύλλογος Γονέων και Κηδεμόνων Ατόμων με Αναπηρία «Φροντίζω», σας προσκαλεί στο στέκι του στην αυλή του 1ου Δημοτικού Σχολείου, για να στηρίξετε με την παρουσία σας την προσπάθεια όλων μας, για την κοινωνική αποδοχή και ενσωμάτωση των ατόμων με αναπηρία. Ο στόχος της συμμετοχής μας στις Γιορτές Παλιάς Πόλης είναι η γνωριμία με τον σύλλογό μας και η ευαισθητοποίηση του κοινού της πόλης μας, η άρση των προκαταλήψεων καθώς και η ένταξη των ατόμων με αναπηρία διαμέσου τέτοιων εκδηλώσεων στο κοινωνικό γίγνεσθαι. 

Σύλλογος Γυναικών Ν. Ξάνθης
Ο σύλλογος μας, με την 47χρονη πορεία στην υπεράσπιση και διεκδίκηση των δικαιωμάτων των γυναικών, πιστός στο ραντεβού με την παράδοση και τον πολιτισμό, με χαρά δίνει το παρόν του, στις Γιορτές Παλιάς Πόλης. Σας περιμένουμε στο στέκι μας καθημερινά από τις 7:30 το απόγευμα μέχρι αργά το βράδυ, για να γευτείτε τα λαχταριστά «Χατσαπούρι» και τα τραγανά «Πιροσκί», από τις έμπειρες γυναίκες του συλλόγου μας. 

Σύλλογος Γυναικών Γενισέας Ν. Ξάνθης
Συμμετέχει και φέτος με την παρασκευή και πώληση παραδοσιακών εδεσμάτων (πιροσκί, ωτία, χατσαπούρι).

Σώμα Ελληνικού Οδηγισμού 
Το Σώμα Ελληνικού Οδηγισμού είναι εθελοντική οργάνωση νέων μη κερδοσκοπικού χαρακτήρα, με σκοπό τη διαπαιδαγώγηση των παιδιών και των εφήβων ώστε να εξελιχθούν σε υπεύθυνους και συνειδητοποιημένους πολίτες, φορείς δημιουργίας ενός καλύτερου κόσμου. Με δυναμικά προγράμματα, μέσα σε αυτοδιοικούμενες Ομάδες, δίνεται η ευκαιρία στα παιδιά να αναπτύξουν τις ικανότητές τους και με πίστη στις πνευματικές αξίες να εξελιχθούν σε δημιουργικά μέλη της κοινωνίας. 

Σώμα Ελλήνων Προσκόπων 
Στην σκιά της παλιάς πόλης στο παρκάκι απέναντι από τον «Κήπο», το στέκι των Προσκόπων πιστό κάθε χρόνο δίνει παλμό στις γιορτές, θα είναι εκεί και φέτος βάζοντας μια διαφορετική πινελιά στα βράδια σας…
Για τους νοσταλγούς της γειτονιάς και της καλής παρέας. Ουζάκι και κρασάκι με νόστιμα εδέσματα, σε συνδυασμό με την προσκοπική μας συντροφιά σας υπόσχονται ξεχωριστές στιγμές βγαλμένες από μια εποχή που σε όλους μας λείπει… ελάτε να ταξιδέψετε μαζί μας.

Σπάρτακοι 82’
Στο στέκι μας στην αυλή του παιδικού σταθμού πίσω από την Μητρόπολη με ζωντανή μουσική.
Φέτος συμπληρώνουμε 27 χρόνια παρουσίας και συμμετοχής στις Γιορτές Παλιάς Πόλης. Σας περιμένουμε με αμείωτο κέφι να γλεντήσουμε και να χορέψουμε όπως παλιά!

Πολιτιστικός Σύλλογος Εργαζομένων ΣΕΚΕ
Όπως κάθε χρόνο έτσι και φέτος στήνει το στέκι του από 30 Αυγούστου μέχρι 5 Σεπτεμβρίου 2026 και υπόσχεται πολύ γλέντι, χορό και τραγούδι. Ελάτε όλοι να γλεντήσουμε παρέα, να ξεφαντώσουμε, να γευτούμε μοναδικούς και εκλεκτούς μεζέδες, να απολαύσουμε μαζί υπέροχες μοναδικές βραδιές, να χορέψουμε, να ξεφαντώσουμε, να χαλαρώσουμε και να ξεφύγουμε για λίγο από τα προβλήματα της καθημερινότητας. Θα χαρούμε να σας έχουμε κοντά μας.

Σύλλογος Ποντίων Νομού Ξάνθης 
Συμμετέχει με ένα πλούσιο πρόγραμμα, παρέα με καταξιωμένους καλλιτέχνες της ποντιακής παράδοσης. Το νόστιμο μενού θα ικανοποιήσει και τον πιο απαιτητικό ουρανίσκο και τα παιδιά του Συλλόγου θα αναλάβουν την εξυπηρέτησή σας πάντα με χαμόγελο και ευγένεια!
Ο Σύλλογος Ποντίων Νομού Ξάνθης πιστός στην παράδοση και την ιστορία του, προάγει την πολιτιστική κληρονομιά, τα ήθη και τα έθιμα του ποντιακού Ελληνισμού. Αυτός είναι ένας ακόμη σπουδαίος λόγος να γιορτάζουμε παρέα! Σας περιμένουμε στο Parking της οδού Λευκού Πύργου & Χασιρτζόγλου για να περάσουμε μαζί επτά αξέχαστες βραδιές! Καλώς να ορίσετε.

Σύλλογος Ποντίων χορευτών «Τραντέλλενες» 
Ιδρύθηκε το 2009. Βασικός σκοπός του είναι η διατήρηση της Ποντιακής παράδοσης και της ποντιακής ιστορίας, η εκμάθηση των ποντιακών χορών στα νέα παιδιά, αλλά και στους μεγαλύτερους. Τα χορευτικά του συλλόγου μας εμφανίζονται σε όλες τις πολιτιστικές εκδηλώσεις του Δήμου Ξάνθης (Θρακικές Λαογραφικές Γιορτές, Γιορτές Παλιάς Πόλης κλπ), αλλά και όπου αλλού του ζητηθεί να προβάλει την ομορφιά των ποντιακών χορών.

Οι Φίλοι
Στην καρδιά της Παλιάς Πόλης, στην αυλή του 1ου Δημοτικού Σχολείου, οι «Φίλοι» σας περιμένουν να διασκεδάσετε μαζί τους.

Φιλοπρόοδη Ένωση Ξάνθης
Ο παλαιότερος και πολυπληθέστερος πολιτιστικός φορέας της περιοχής μας, προσφέρει εδώ και επτά δεκαετίες μια ιδιαίτερη γεύση πολιτισμού. Στόχος της είναι να ισορροπεί επιδέξια ανάμεσα στην ποσότητα και την ποιότητα. Να καλύπτει με υψηλή αισθητική τις απαιτήσεις των κατοίκων για εκδηλώσεις. Να φροντίζει τη διατήρηση της παράδοσής μας και τη διάδοση της νεότερης ιστορίας με υποδομές, αξιοπιστία και επιστημονικό υπόβαθρο. Απευθύνεται πρώτα σ’ αυτούς που γνωρίζουν ελάχιστα Σ’ όσους γνωρίζουν περισσότερα … και τελευταία, σε όσους γνωρίζουν πολλά και ενδιαφέρονται ειδικά… Απευθύνεται στο νου και την καρδιά της τοπικής κοινωνίας και προσωπικά στον καθένα μας καθώς και στους επισκέπτες της πόλης μέσω του μουσείου. 

Οι εκδηλώσεις θα φωτογραφηθούν και βιντεοσκοπηθούν για λόγους προβολής.

Δήμος Ξάνθης
culture.cityofxanthi.gr
e-mail: ekdiloseis@cityofxanthi.gr 

